text:
NK’uko benshi mu bakundana babitangaza ngo urukundo ni impumyi, abari mu rukundo baba bifuza guhorana mu munezero umwe akaba umunezero wa mugenzi we.
Bityo dore ibyo umuntu ashobora gukora akanezeza uwo akunda, gusa benshi bibeshya cyane ko imibonano mpuzabitsina ko ari yo musingi w’urukundo ariko si yo y’ibanze ndetse ntiyakanabaye ngombwa mbere yo kurushinga.
Ibyo wakora 20 ni ibi:
Mu gihe uri kumwe n’uwo ukunda, jya ugerageza kumubwira mu ijwi ryoroheje ndetse akenshi nujya kumubwira akantu gasekeje cg se k’ibanga ujye ukoresha kumwongorera, ngo kuko ibi bituma yumva ibizongamubiri n’itandukaniro riri hagati yawe n’abandi.
Gerageza kumufata mu kiganza igihe muri kumwe mugendana, ngo kuko ibi bituma akwiyumvamo cyane, akanumva ko utamuri kure.
Niba kandi yagusuye, muhamagare umujyane mu gikoni mutegurane ifunguro. Urugero nk’umureti, agafiriti, gukaranga ubunyobwa n’ibindi. Ibi rero ngo biramushimisha kabone niyo mwateka ibitaryoshye.
4. Jya ukunda kumuha impano akenshi ndetse wibande kuzihendutse cyane rwose ngo kandi ujye ureba iyo atatekerezaga ko wamuha.
5. Kora ubushakashatsi umenye umwenda akunda muyo ufite hanyuma ube ari wo wambara igihe cyose muri kumwe.
6. Numuramutsa, jya umuhobera cyane kandi umwegereye kabone niyo mwaba muherukana vuba.
7. Fata igihe umubwire mutemberane mujye ahantu kure n’amaguru kandi hitaruye nko ku mucanga, mu ishyamba n’ahandi.
8. Jya ukunda kumubwira ko ari we wenyine wifuza kandi utamubeshya.
9. Fata akanya igihe muri kumwe umufate ku rutugu, umurebe mu maso na we akurebe, mumare nk’iminota ibiri mutavuga, ubone umubwire ko umukunda nibiba ngombwa unamusome utamuteguje.
10. Kora akantu kerekana ko mukundana igihe muri no mu bantu benshi.
11. Muririmbire kabone nubwo waba udafite ijwi ryiza ngo we biramshimisha
12. Mutumire aze musangire ifunguro haba mu rugo cyangwa se muri restora.
13.Mufate akaboko umurebe mumaso hanyuma umusome ku kiganza nurangiza uhite ugishyira mu gituza cyawe mu gice guherereyemo umutima (ibi biba byiza ngo iyo bikozwe n’umuhungu).
14. Jya umusaba uburenganzira bwo kumuhamagra kenshi.
15. Mu gihe wagize akazi kenshi, gerageza gushakisha byibura iminota mike ujye ahantu hatari urusaku hanyuma umuhamagare wibuke no kumubwira ijambo ngo “ndagukunda” (I love you).
16. Gerageza kumukorera ibintu bimwereka ko harimo ubwitange ariko wirinde kumubwira ko witanze. Wowe bikore, hanyuma we abibone utarinze kubimubwira.
17. Gerageza kumushushanyiriza ibyishimo byo kuba ari we muri kumwe mu rukundo.
18. Mufashe kwitoza kubwirana amagambo y’urukundo mu ndimi z’amahanga
19. Mujye mukorana gahunda zimwe na zimwe nko kujyana gusenga, kureba film, umupira n’ibindi bitandukanye ariko mwirinde kubana ahantu hamwe ( mu gipangu kimwe).
20. Jya wibuka amatariki afata nk’ingirakamaro mu buzima bwe nk’itariki ye y’amavuko, iy’umubatizo we, umunsi w’umutagatifu we n’izindi kandi umwereke ko wabyibutse.
Uzajye uhora wirinda kwinjira mu buzima bw’umuryango bw’uwo ukunda haba ku mitungo cyangwa ibindi kuko ushobora kubikomozaho agakeka ko ari byo urambirijeho, ibi kandi bigasa n’ingingo yo gushaka gukorana nawe imibonano mpuzabitsina mutararushinga, umukobwa ugifite ubusugi bwe cyangwa umuhungu wakomeye ku bumanzi bwe, ushobora kubimubwira agahita yivumbura nk’umwana kuburyo bishobora kukugora umugarura mu nzira


c: text/html

text:
“N’ubwo tubyina iyo gahunda, njye numva umutima unkomanga…sinabyihererana”
Nyakubahwa Umukuru w’Igihugu cy’ U RWANDA,
Impamvu: Gutabariza abanyarwanda.
Nyakubahwa,
Mbanje kubasuhuza mugire amahoro atagabanyije amwe ava ku Mana isumba byose Umuremyi w’isi n’ijuru kandi we nyiri biremwa byose.
Nyakubahwa, mbandikiye iyi baruwa ifunguye nyuma yo gukurikira neza ibiganiro bitandukanye bivuga kuri gahunda nshya ya Leta yiswe NDUMUNYARWANDA ku maradiyo atandukanye hano mu gihugu sinemeranyijwe niyo gahunda nshya. Iyo gahunda ntago nanyuzwe nayo nagato kuko nabonyemo gahunda zisubiza abantu bamwe inyuma mu mitekerereze no mu myitwarire bikaba byazamura umwiryane, ipfunwe no kwishishanya mu muryango mugali Nyarwanda. Nyakubahwa Itegeko nshinga igihugu cyacu kigenderaho ribaha ububasha bwo kuba ari mwe mureberera abanyarwanda twese, mukaba kandi muhagarariye Leta y’Urwanda. Ni muri urwo rwego mbandikiye kugira ngo icyo gikorwa cyatangiwe kandi gihagarariwe na Leta muhagarariye mugihagarike kuko cyibasiye igice kimwe cy’abanyarwanda mushinzwe kuyobora no kureberera ubwisanzure ntayegayezwa bahabwa n’itegekonshinga kuko ari abanyarwanda.
Nyakubahwa bamwe mu bayobozi bari gusobanura iyi gahunda hirya no hino mu bitangazamakuru bashishikariza abahutu bose ko bakwiye gusaba imbabazi abatutsi kubera Genocide ngo yakozwe mu izina ryabo. Nkumusore ukunda igihugu kandi ukurikirana ibijyanye na politike y’igihugu cyacu, mbona ibi bihabanye nibyo mwakomeje gushishikariza abanyarwanda mu magambo mbwirwaruhame (Discours) mutahwemye kutugezaho mu bihe byashize ubwo kenshi mwadukanguriraga kwibona nk’abanyarwanda kuruta uko twakwibona aho twavuye (Imiryango, amoko, uturere ….), urubyiruko mbona twarakuranye koko uwo muco mwiza wo kumva ko tureshya ariko ibi byo byantunguye, rero nimba koko imvugo yanyu ariyo ngiro iyi gahunda mukwiye kuyihagarika kuko izazamura umwuka mubi mubo muyobora bikaba bishobora kuzateza ibindi bibazo nk’ipfunwe, agahinda no kwicuza ibyiza bamwe batanzeho umusanzu, igikomeye kurushaho amoko yari asigaye mubantu bakuru none n’abana bagiye kubyinjizwamo kandi uko babyinjijwemo si byiza kuko byerekana ko ubwoko bumwe ari bubi ubundi ari bwiza. Muri make impamvu nenga iyi gahunda ni uko yirengagiza nkana izi ngingo 6 zikurikira:
- Hari abahutu beza kandi benshi cyane badakwiye kwikorezwa uwo musaraba wo gukora Genocide, nabaha ingero: Nyuma ya Genocide hari Abana bigaga I Nyange b’abahutu (bashyizwe no mu ntwali z’igihugu kuko banze kwitandukanya na bagenzi babo b’Abatutsi) imiryango yabo kuri ubu nkeka ko yari ifite ishema ko yabyariye Igihugu intwali, none ko bagiye gusigwa ubusembwa bw’icyaha batakoze, batanatumye umuntu kugikora mu izina ryabo? Hari abahutu bakijije abatutsi muri Genocide bahigwaga, hari n’abandi bahutu bapfanye n’abatutsi muri genocide kuko banze kubatanga ngo bicwe urugero ruzwi cyane n’urw’umupadiri w’I Mukarange (Kayonza), Hari abahutu b’abanyeporitike barwanyije gahunda za Leta yacyuye igihe zacagamo abanyarwanda ibice babarwanyiriza mu gihugu bashinga amashyaka bacishamo ibitekerezo byabo birwanya iyo politike mbi ingero hano ni nyinshi sinazirondora. Mwibuke ko hari n’ababiguye mo bashyinguye ku I Rebero imiryango yabo n’amashyaka yabo nkeka bari bafite ishema ry’ibyo barwaniye none imiryango yabo nayo isabe imbabazi?, urugero rwanyuma natanga ni urw’abahutu bafashe iyambere nabo bakajya ku rugamba bagafatanya n’abandi bagahagarika Genocide. Mu by’ukuli nabo ibyo byagakwiye kubatera ishema, Nyakubahwa mumbabarire hano ntarugero mbaha kuko nziko mubazi kundusha kuko mwari mu ishyaka rimwe icyo gihe. Abo ni bamwe mu bahutu bafatwa nk’ ibyitegererezo byiza k’Urubyiruko rw’U Rwanda kuko bafashe imyanzuro ikwiye mu gihe byari bikomeye. Abatabarutse Imana ibahe iruhuko ridashira kandi nemera ko barwaniye ukuli, arikose abakiriho bahumeka babarizwa mu byiciro navuze cyangwa imiryango yaba Nyakwigendera nabo bazagende basabe imbabazi kandi benshi baranabihombeyemo, bakicirwa imiryango…? Nyakubahwa icyaha ni gatozi nta bwoko bwabazwa ibyo abantu bandi bakoze ngo mu izina ryabo kuko ubwoko bwose ntibwaba bubi cyangwa bwiza.
- Abatutsi bose siko bahizwe muri genocide, amateka avuga neza ko abatutsi bose atariko bahizwe, abari barayobotse Muvoma ntakibazo bagize ingero zirahari kuko nk’Interahamwe uwari uzikuriye mu rwego rw’Igihugu yari umututsi. Kubw’ibyo mbona umuryango w’umututsi wakoze genocide nawo udakwiye gusabwa imbabazi kuko wagize uruhare mu mahano yagwiririye igihugu cyacu. Kandi mubyukuli abo na bo bafite abavandimwe bandi bazize Genocide bagomba gusabwaho imbabazi, ku rundi ruhande bakagira abahitanywe na bamwe mu muryango wabo; ubwo bo bazabarwa he?
- Generalisation niyo yoretse imbaga mu Rwanda: Imbarutso ya Genocide yabaye mu ijoro ryo kuya 06/04/1994 ubwo indege yaritwaye uwari Umukuru w’Igihugu Nyakubahwa Juvenal Habyarimana yahanurwaga n’igisasu, Abatutsi nabitwaga ibyitso by’inyenzi batangira kwicwa bazira ko ngo bahanuye indege y’umubyeyi, umututsi wo mucyaro hasi ku mudugudu utazi gusoma no kwandika yewe utazi no kurashisha itopito yashinjwe iryo hanurwa ry’indege kandi yahanuriwe I Kigali hakoreshejwe misire. None muri iyi gahunda Umuhutu warwanye muri FPR, Uwahishe abatutsi bakarokoka ndetse n’uwarwanije ubutegetsi bwahozeho nabo bashyizwe mu gatebo kamwe ngo bihanire ubwoko bwabo Hutu bwakoze genocide? Iki se kibaye icyaha cy’inkomoko umuhutu wese azihana? NDUMUNYARWANDA se ibaye Batisimu abahutu bose bakwiye gucamo? Mbona harimo akarengane kuko leta yacyuye igihe abataragiye muri POWER yabise abagambanyi babuzwa amahoro, bicirwa imiryango, birukanwa kukazi abandi barapfa none no kuri ubu bagiye kwambikwa ubusembwa bwa Genocide batahwemye kurwanya? Bahungire hehe handi ko bari bageze igihe cyo gusoroma ibyo babibye? Numva gushyira mu gatebo kamwe (Generalisation) ari politike ishaje kandi mbi yatumazeho abantu kuyikoresha ubu ni ikosa rikomeye kuko ubwo amateka ntacyo yaba yaratwigishije! Nta bwoko bwaba bubi bwose.
- Uburemere bw’icyaha cya Genocide: Genocide mu mategeko mpuzamahanga ni icyaha gikomeye cyane kandi kidasaza kubw’ibyo uruhare rwose wayigiramo ntuba ukiri inyangamugayo amategeko agukuraho ubudahangarwa bwose. Numva mu rwego rwo guha icyubahiro gikwiye abaguye muri Genocide ari ukubaha ubutabera nyabwo mugahana ababigizemo uruhare bose kandi mwibuka ko imbabazi zitavanaho ibihano, nkaba numva uruhare rwose umuntu yakwiyemerera yakoze harebwa mu mategeko agahanwa. Ibiri gukorwa byashyirwa mu rwego rwo gufatanya icyaha n’abakoze amarorerwa, mbibutse ko hari abafunzwe kuko batatabaye abari mu kaga ubwo abandi nabo mbona abari kuzisaba aribyo nabo bakoze.
- Ninde uhagarariye Ubwoko ubwo aribwo bwose?: Nyakubahwa ubwo mperuka mu ngando (2011) nigishijwe ko amoko mu Rwanda atakibaho, ariko ikigaragara nanjye nemera mu kanwa byavuyemo, Munyandiko birahishwa, mu ndangamuntu ni amateka ariko mu mitima ntibyigeze bivamo. None Nyakubahwa muzemera ko hagira uhagararira ubwoko hutu, twa cyangwa Tutsi Kugirango asabwe cyangwa asabe imbabazi? Numva bitaba ari byo kuko uwo muryango cyangwa iyo groupe yaba ishingiye ku bwoko kandi Itegeko Nshinga ribuza umutwe uwo ariwo wose wavuka ushingiye ku bwoko,…. Byatandukanya abanyarwanda. Ubwo rero mbona iyi gahunda itararebye abazasaba n’abazasabwa imbabazi. Nkuko nabivuze igiye kugarura amoko mu bana batari bayazi kandi aze mu buryo bubi bwerekana ko ubwoko bumwe ari bubi ubundi bukaba bwiza.
- Imbabazi zigira umumaro nI izivuye ku mutima sizivuye mu gihiriri: Nyakubahwa, ubundi muri rusange imbabazi zisabwa umuntu wakorewe icyaha zigasabwa n’uwagikoze kuko amaze kumenya kandi yemera neza ko ibyo yakoze ari amakosa cyangwa ari icyaha akaba kandi yiteguye kutazongera gusubira mu ikosa ibyo abikora nta gahato ahubwo ari umutima nama we ubimwemeza. Uzitanga ntategetswe kuzitanga kungufu ahubwo areba koko uzisabye niba azikwiye kandi atazongera kumuhemukira yarangiza akazimuha kandi nyuma ntabimucyururire nawe ntagahato ashyirwaho mukuzitanga. None umuntu uzasabira undi imbabazi dore ko atanamutumye ni iki cyemeza ko uwo wabikoze atazongera agakora nkabyo dore ko atariwe uzisabiye? Uzitanze se n’iyihe garanti yagira imwemeza ko bitazongera? Dore ko dukwiye kwibuka ko uwakoze icyaha siwe uri gusaba imbabazi… Nyakubahwa ndabona atariko bizagenda ahubwo birasa n’agahato, kuko umwanya munini utwarwa nuwo kubyigishwa (Gusaba imbabazi) ubundi bamwe bakemera kubera umwiherero tutamenya ibyawubereyemo. Nkabona rero nta mumaro izo mbabazi zagira igihe zitari gutangwa kubushake, uwakoze ikosa yishakire uwo yahemukiye amusabe imbabazi atabibwirijwe. Anaduhe garantie ko atazongera kudusiga icyo cyasha nk’abanyarwanda.
Nyakubahwa nsoza iyi baruwa natanga umusanzu wanjye mbagira inama zikurikira:
- Nyakubahwa Itegekonshinga ribaha uburenganzira bwo guhagararira abanyarwanda twese, amarorerwa yagwiririye u Rwanda ni ibyago bikomeye kandi icyasha cyagiye k’umunyarwanda wese, rero mbona ko gahunda ya NDUMUNYARWANDA ikwiye kuza twese abanyarwanda hadaciwemo ibice tugakubitwa icyuhagiriro ndetse tukemera ko habaye Genocide yaduhesheje isura mbi mu ruhando mpuzamahanga iryo pfunnwe rikaba iryacu twese aho kuba irya bariya cyangwa bano dore ko buri gice nyarwanda ukijoye utakiburaho inenge, ubundi Nyakubahwa mububasha muhabwa n’itegeko bwo guhagararira u Rwanda n’abanyarwanda mukaduhagararira abakorewe n’abakoze Genocide izo mbabazi mukazisaba mu izina ry’abanyarwanda muhagarariye batavanguye kuko nyine TURABANYARWANDA ntituri ABAHUTU, ABATUTSI cg ABATWA ubundi mukizeza amahanga ko nta Genocide izongera kubaho dore ko itanashoboka hatabayeho inkunga ya Leta.
2. Nyakubahwa ikindi mbona ko cyafasha, numva iki aricyo gihe hajyaho campain ku Murenge cyangwa ku Kagali yo kurata ubutwari bw’ababashije guhisha abandi bahigwaga muri uwo murenge cyangwa Akagali abahizwe bagatanga ubuhamya uko bahishwe ababahishe nabo bakavuga uko biyemeje gukora ibitari byoroshye, bakambikwa imidari yakwitwa izina kurwego rubishinzwe maze abana mu midugudu bagakura babona umuntu wakoze ibyo abandi batinye gukora, akabagira inama zo kwanga ikibi cyose kabone niyo baba ari ababyeyi be bagikora. Mbona byaba urugero rwiza aho kubereka ko hari ubwoko bwavukanye icyaha bukamara abantu. Ubundi kurwego rw’igihugu hakambikwa Imidende abanyapolitike bikuye umugati mu kanwa cyera bagatinyuka bakavuga ibitaragendaga muri icyo gihe bigatuma bangwa na benewabo, bagakurwa ku kazi, bagafungwa, bakitwa ibyitso… ndetse n’amashyaka yose yarwanije ibitekerezo bya cyera byavanguraga abantu nayo ntabure kuri uwo Mudende tukayamenya, tukayaratira abandi. Bityo Abasore n’inkumi bashaka kuba abanyaporitiki bakabona abo bagisha inama zo kwanga ikibi kabone niyo cyaba gikorwa n’abo basangiye ishyaka. Bityo abasore n’inkumi tugakurana imihigo nk’iyizo ntashyikirwa zakoze ibitoroshye. Abo bakazaba abantu ndeberwaho bityo iyi gahunda ya NDUMUNYARWANDA isige umurage ku bana bato wo guharanira kwanga ikibi niyo byaba bigukura amata kumunwa cyangwa niyo byaba bikorwa na mwene wanyu ukabyanga wivuye inyuma. Bitabaye ibyo nkukombona iyi gahunda izasiga NDUMUHUTU, NDUMUTUTSI, NDUMUTWA aho gusiga NDUMUNYARWANDA NYAWE.
Amashyaka yarwanije ingoma mbi, abanyapolitike barwanije ibitekerezo bibi bya cyera byavanguraga abanyarwanda, abantu batabaye abandi bakabahisha cg bakajya muri opposition kurwanya ikibi ….. cyo nimuze abo bantu mvuze tubarinde kwicuza ibyiza bakoze ahubwo baterwe ishema n’uko batabaye abari bababaye bakabaha ubuzima.
Muhorane amahoro n’U Rwanda ruzira amacakubiri.
Umusore utuye mu ntara y’amajyepfo
Rwanda.
Niba ushaka kugira icyo usubiza uyu musore , wanyura ku buyobozi bwa Blog cyangwa ukatwandikira kuri addresse ikurikira: busenock@yahoo.fr

robotstxt: allowed

filter: keep


text:
Gukunda gukoresha telephone zigezweho ukageza no ku rwego rwo kumva wayikoresha uryamye,bishobora gutera ubuhumyi ndetse bigatuma ubikora abura ibitotsi. Abahanga bavuga ko nubwo bitaba
Ubuzima
Inzira 5 zagufasha kugira amenyo y’urwererane no kurwanya impumuro mbi mu kanwa
Abantu benshi usanga bashimishwa kandi bakisanzura ku muntu ukunda kumwenyura cyangwa se ukunda guseka. Kubera iyo mpamvu buri muntu uwo ari we wese aba
Ese ni iki gitera ibiheri byo mu maso? Ni gute nabyivuza?
Hafi abantu bose barwara ibiheri byo mu maso (byitwa acne mu cyongereza) iyo bageze mu gihe cy’ubwangavu. Bamwe biraza bigahita bigenda naho abandi hari
Uko umuntu yakwirinda impanuka ziterwa na telefone igendanwa
Telefone ni kimwe mu kimwe mu bikoresho by’itumanaho bikoreshwa cyane ku isi kandi iteza impanuka zikomeye ku bayikoresha ku buryo zanaba intandaro y’urupfu. Mu
Amakosa n’amahurizo akomeye abantu bahura nayo iyo batera akabariro
Ubushakashatsi bwakorewe ku basaga 5,000 bukozwe n’ikigo cyo muri Australia cyitwa Forktip ku buzima bwabo bwo gutera akabariro bwagaragaje ibintu bidasanzwe birakaza bikanabangamira bamwe
Bimwe mu biribwa bigira uruhare mu kurwanya umunaniro n’umunabi
Kugira umunabi, umunananiro ukabije bitewe n’impamvu zitandukanye, bishobora kwirindwa, bitewe n’ibiribwa umuntu ariye bigizwe n’intungamubiri zitandukanye zigira uruhare mu guhangana n’umunaniro hamwe n’umunabi. Muri
Impamvu zikwiriye gutuma ufata umwanya wo kwiherera ugatekereza byimbitse
Gufata umwanya wo gutekereza ku bintu runaka (Meditation) umuntu yiherereye ni uburyo bukoreshwa n’abantu benshi mu rwego kuruhuka no kwiha umutuzo. Ubu buryo bwo
Dore uburyo wakoresha ukagira umusatsi ukeye kandi uhehereye
Umusatsi ni kimwe mu bintu nyaburanga bigize umubiri w’umugore. Ni byiza rero ko witabwaho by’umwihariko, mu buryo bwiza kandi butagira ingaruka ku buzima. Urubuga blackhairscience.com rwatangaje
Ni gute warwanya iminkanyari?
Iyo umuntu asaza, uruhu rurahinduka. Utunyangingo tw’ibinure turiyegeranya, uruhu rugatakaza umubyimba warwo, iminkanyari igatangira kuza ihereye ku maso no mu gahanga. Abantu ntibanganya iminkanyari,
Ibiribwa bibujijwe utagomba kurya mbere yo gukora imibonano mpuzabitsina
Imibonano mpuzabitsina ku bashakanye ni kimwe mu bikorwa by’ibanze bihuza umugore n’umugabo kandi bikababera inkingi ikomeye yo gukomeza urugo rwabo. Iyo itagenze neza rero


text:
ISOMO RYA MBERE
Igitabo cy’Umuhanuzi Izayi (Iz 11, 1-10)
Dore ibyo Uhoraho Imana avuze : 1Umumero uzashibuka ku gishyitsi cya Yese, inkomoko ye izamuke ku muzi wacyo. 2Umwuka w’Uhoraho uzamwururukiraho, umwuka w’ubuhanga n’ubushishozi, umwuka w’ubujyanama n’uw’ubudacogora, umwuka w’ubumenyi n’uw’ukubaha Uhoraho, 3kandi unamutoze gutinya Uhoraho. Ntazaca imanza akurikije igihagararo, cyangwa ngo azikemure akurikije amabwire. 4Intamenyekana azazicira imanza zitabera, azarenganure abakene bo mu gihugu. Umugome azamukubitisha inkoni y’ijambo rye, umwuka wo mu munwa we awicishe umugiranabi. 5Azakindikirisha ubutabera nk’umukandara, akenyeze ubudahemuka nk’umweko.
6Ikirura kizabana n’umwana w’intama, ingwe iryame iruhande rw’umwana w’ihene. Inyana n’icyana cy’intare bizagaburirwa hamwe, biragirwe n’akana k’agahungu. 7Inka n’igicokoma bizarisha mu rwuri rumwe, ibyana byabyo bibane mu kiraro kimwe, intare irishe ubwatsi nk’ikimasa. 8Umwana ukiri ku ibere azakinira ku kiryamo cy’inshira, igitambambuga cyinjize ikiganza mu mwobo w’impiri. 9Nta we uzaba akigira nabi, cyangwa ngo akore amahano ku musozi wanjye mutagatifu, kuko igihugu kizasakarwamo n’ubumenyi bw’Uhoraho, nk’uko amazi yuzura inyanja ! 10Uwo munsi ni bwo inkomoko ya Yese izashyirwa ejuru nk’ibendera ry’igihugu, amahanga yose akazayigana, aho atuye hakazabengerana ikuzo.
ZABURI (Zab 72 (71),1-2, 7-8,12-13,17)
Inyik/ Ubutabera bugiye gusagamba, n’amahoro asesure.
Mana, umwami umwegurire ubucamanza bwawe,
uwo mwana w’umwami, umutoze ubutabera bwawe ;
acire umuryango wawe imanza ziboneye,
kandi arengere n’ingorwa zawe.
Mu gihe cye, ubutabera buzasagamba,
n’amahoro asesure mu mezi atabarika.
Azategeka kuva ku nyanja kugera ku yindi,
avane ku Ruzi ageze ku mipaka y’isi.
Azarokora ingorwa zitakamba,
n’indushyi zitagira kirengera.
Azagirira ibambe ingorwa n’utishoboye,
aramire ubuzima bwabo.
Izina rye rizavugwa ubuziraherezo,
ubwamamare bwe bumare igihe nk’izuba !
Imiryango yose y’isi izamuherwemo umugisha,
amahanga yose amwite umunyahirwe !
IBANGONDIRIMBO RIBANZIRIZA IVANJILI
Alleluya Alleluya.
Dore Nyagasani Umwami wacu araje n’imbaraga nyinshi,
kugira ngo amurikire amaso y’abagaragu be.
Alleluya.
IVANJILI
+ Luka (Lk 10, 21-24)
Muri icyo gihe, 21Yezu ahimbazwa na Roho Mutagatifu maze aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we keretse Data, nta n’uzi Data uwo ari we keretse Mwana, n’uwo Mwana ashatse kubihishurira. » 23Hanyuma ahindukirira abigishwa be, ababwirira ukwabo ati « Hahirwa amaso abona ibyo muruzi ! 24Ndababwira ukuri : abahanuzl benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva. »


text:
Umuryango Imbuto watangije ku mugaragaro Irerero ndetse na gahunda yo kwita ku muryango i Gikomero
Mu myaka mike ishize, ubushakashatsi ku mikurire y’abana bato bwagaragaje ko hari ikibazo gikomeye cy’imikurire y’abana mu myaka itatu ya mbere y’ubuzima bwabo, kikaba ari ikibazo kigomba kwitabwaho.
Ibyo byatumye, mu Rwanda hashyirwaho politiki y’amashuri y’abana b’incuke y’icyitegererezo ku rwego rw’utugari, muri Nzeri 2011.
Ni ikintu cy’ingenzi ku gihugu bigendanye na gahunda y’uburezi n’ubuzima, ko abana bagaragaza ibibazo hirya no hino mu miryango ikennye bitabwaho mu rwego rwo gutegura ahazaza habo.
Muri iyi politiki yo kwita ku bana, byagaragajwe ko kugira ngo gahunda y’amarerero itange umusaruro ari uko ababyeyi bayigiramo uruhare.
Ni yo mpamvu hatangijwe gahunda y’irerero ku bana bari munsi y’imyaka itandatu ndetse na gahunda y’umuryango, ikaba itanga serivisi z’uburezi ndetse n’ubuzima ku bana bari munsi y’imyaka 6 n’imiryango babarirwamo.
Muri Nyakanga 2013, cyabaye igihe cyiza cyo kwishimira igerwaho rya gahunda y’Amarerero, ubwo Madamu Jeannette Kagame yafunguraga ku mugaragaro ishuri ry’inshuke ry’icyitegererezo mu karere ka Kayonza.
Uwo munsi kandi hahise hatangira kubakwa andi Marerero icyenda hirya no hino mu gihugu hagendewe kuri urwo rugero.
Ayo marerero ntabwo yubastwe ngo afashe gusa mu kwigisha abana ubumenyi bwo ku ishuri nko gusoma ahubwo, yanubatswe kugira ngo ajye afasha ababyeyi ngo bahigire akamaro ko kurera umwana neza kumugaburira neza ndetse no kumufasha mu myigire.
Abajyanama b’ubuzima bahuguwe n’abaganga nibo bari ku ruhembe muri gahunda y’Amarerero, badahari ntabwo amarerero yaba atangirwamo ubutumwa bwo kwigisha abagize umuryango.
Kuva Irerero rya Miyove mu karere ka Gicumbi, ryatangira muri Kanama 2014, rimaze kwakira abana barenga 200 muri gahunda yaryo.
Uhereye ku myubakire y’ibyumba bigiramo n’ubusitani by’Amarerero, bigaragaza ko bifaha mu kubaka imitekereze y’umwana.
Ibyo bifasha abaturage kuba bakurikiza iyo myubakire mu bushobozi bwabo bakubaka amarerero hirya no hino aho batuye mu gihe kizaza.
Nyuma yo gusura Irerero rya Miyove nasanze byigaragaza ko abana bafashwe neza. Iyo ukibabona bicaye mu ishuri uba ureba ari nk’abandi banyeshuri bose ndetse uhita ubona ko abo bana badasanzwe.
Baraganira ndetse bagasubiza neza ku rwego rutandukanye n’urw’abandi bana bo ku kigero cyabo.
Amashuri bigiramo ahera kuri 0-6, bitewe n’ikigero cya buri mwana.Abarimu babigisha, bafasha abana ku buryo bishimira ahantu bari, bakabigisha ibintu byoroshye byo ku rwego rwabo bisaba kurebesha amaso. Uko bagenda bakura bigishwa kubara, gusoma, kwandika ndetse n’isuku.
Integanyanyigisho y’Amarerero yibanda cyane ku kamaro ko kwita ku buzima bw’umwana mu kumurera ndetse no kumufasha kubona ibyo akeneye byose kuva ari munda kugeza ku myaka itandatu ya mbere y’ubuzima bwe kuko ari igihe cy’ubuzima kigoye.
Akaba ari yo mpamvu kuri ayo Marerero hanatangirwa gahunda yo kwigisha no kumvisha ababyeyi akamaro gakomeye ko kwegera no kwita ku bana.
Abajyanama b’ubuzima baremesha inama hanze ku kibuga cy’ishuri bakigisha ababyeyi bifuza kwiga uko bafasha abana babo bakagira ubuzima bwiza ndetse na bo ubwabo bakiyitaho.
Ntabwo urwego rw’ubuzima rujyana gusa n’ibijyanye n’imirire ahubwo harimo n’akamaro k’uko ababyeyi bafasha abana babo mu myigire.
Mu Gushyingo 2009, nibwo Irerero rya mbere ryatangijwe mu karere ka Gasabo,ni igikorwa cyihariye cyari gitangiye mu murenge wa Gikomero.Twizera ko abana n’ababyeyi bazungukira muri iyi gahunda ndetse na serivisi zabegerejwe.
Kuko hatarubakwa Amarerero ahagije hirya no hino mu gihugu, hizewe ko abaturage bazafata iyambere mu kugeza izi serivisi aho batuye.
Kugira ngo umubare w’abana bagana mu Marerero wiyongere, gahunda yo guhugura ababyeyi benshi ikomeje gushyirwamo imbaraga kugira ngo babyitabire. Ibyo byose ni ukugira ngo gahunda y’uburezi nk’imwe muri gahunda z’Uumuryango Imbuto ndetse ikaba na gahunda y’igihugu igerweho.


text:
Iki ni ikibazo benshi mu bakurikiranira hafi iby’iyobokamana bagenda bibaza ndetse rimwe na rimwe bakakiburira ibisubizo.
Iki ni ikibazo benshi mu bakurikiranira hafi iby’iyobokamana bagenda bibaza ndetse rimwe na rimwe bakakiburira ibisubizo.
Bishop Rugagi Innocent kuri ubu ni umwe mu bakozi b’Imana basa naho bafite abayoboke benshi muri iki gihugu cy’u Rwanda kubera gusengera abantu cyane abafite ibibazo bakabikizwa.
Bamwe mu basheshe akanguhe baganiriye n’ikinyamakuru Imirasire.com yavuze ko yibuka Bishop Rugagi kera cyane azererana abakiristu ataragira urwe rusengero ndetse kandi ngo akaba ashima Imana ku kuba uyu mukozi w’Imana yaragize aho abarizwa.
Aganira n’umunyamakuru,uyu musaza utasahatse ko izina rye rimenyekana yagize ati:”Njyewe uriya mugabo ndamwibuka cyera mu ikoti rinini cyane,twajyaga tumukurikira tukajya gusengera ahantu mu zndi nsengero za Patmos n’izindi hanyuma twamara gusenga tukongera tugataha ntakibazo ariko bigasa naho we atuyoboye ndetse akanadusengera mu byumba."
Yakomeje agira ati"Gusa sinzi aho umuterankunga yaje kuva tubona aho tubarizwa kandi nukuri ndishimira intambwe turimo gutera.”
Bishop Rugagi ni umushumba w’Itorero ry’Abacunguwe,iri torero mu minsi ishize rikaba ryarabaga ku ntaraga/KIMISAGARA ariko kubera abayoboke benshi biza gusabako ryimurwa rikajya mu mujyi rwagati nkuko Uyu mushumba waryo abisobanura.
N.Christian
Ibitekerezo
Ikibazo sugutanga frw cg kuyakira ahubwo n'uburyo akoreshwa mw'itorero (ibyak 4:32-37) gutanga frw ugura igitangaza sibyo ahubwo tanga kugirango wuzuze gukiranuka Kanda hano umusubize
Mng arko sinumva impamvu Imana muyishyiriraho imipaka NGO umuntu uyu nuyu NGO kuko akora gutya buriya ni business ,ESE Imana ibaye ibishimira ntimwakorwa n'isoni,uwababaza niba murusha Imana amaso,amatwi,ubwenge,kuvuga?? Imana niyo imenya imitima nimigambi ya buried umwe nta muntu yashinze kubigenzura niba muri shyashya nimukore ibyiza kubarusha mwemerwe,muyobokwe mwitondere ibi bihe thx Kanda hano umusubize
Yego rwose, ndemeranya nawe muvandimwe. Ntitukihe kuba abagenzuzi b'ibikorwa bya bagenzi bacu, byaba bibi cg byiza ubishinzwe ariwe Data wa TWESE, azabibabaza. Bur'umwe acunge izamu rye, neza kandi. Kanda hano umusubize
plz mwige kujyanisha title Na content kuko ntabwo bijyane ikindi ubuvanganzo ntabwo bumeze neza ntabwo bisobanutse kubera ururimi rukennye rwakoreshejwe Kanda hano umusubize
Njya mbona uyu Bishop Rugagi,abantu bamuha amafranga menshi,nawe akababwira ko azatuma babona imodoka za V8,ama Etages,etc...Ibi babyita Prosperity Ministry (kwigisha abantu ko bazakira vuba).Kandi ngo ubwo ni umukozi w'imana!!! Njya nibaza niba abantu bazajijuka ku byerekeye imana.UMUKRISTU NYAWE,bivuga umuntu wigana YESU KRISTU,agakora n'ibyo yadusabye.YESU n'Abigishwa be,birirwaga mu nzira no mu misozi,babwiriza UBWAMI BW'IMANA kandi bakabikora ku buntu. Iyo wabahaga amafranga,barakubwiraga ngo "pfana n'ayo mafranga" nkuko tubisoma muli Ibyahishuwe 8:18-20.Barakoraga bakitunga nkuko tubisoma muli Ibyakozwe 20:33. YESU agiye gusubira mu ijuru,yasize adusabye "gukora umurimo w'imana ku buntu" nkuko tubisoma muli Matayo 10:8.Uretse abahamya ba Yehova,nta Pastor numwe ujya mu nzira ngo abwirize nkuko YESU n'Abayoboke be babigenzaga.Ahubwo ubona Pastors baza gusa ku wa 6 cyangwa ku cyumweru mu nsengero baje gutwara icyacumi.Ubundi baba bibereye muli Shuguri zabo kimwe n'abandi bose.Birababaje kubona ushatse wese yiyita umukozi w'imana,nyamara agakora ibyo YESU yatubujije.This HYPOCRISY.Abantu kubera ko tubasaba ko twigana nabo Bible bakanga,ntabwo bazi ko ICYACUMI cyari kigenewe gusa abantu bitwaga ABALEWI kubera impamvu yumvikana imana ivuga muli KUBARA 18:21,24. Kanda hano umusubize
Ariko nawe icyo ni igitekerezo cyawe sinakurenganya.birumvikana ko udukangurira amahame y'abahamya ba Yehova.ugendeye kuri bible hari ahantu henshi dusangamo Yesu yagiye mu isinagogi gusenga ku isabato.kwigishiriza mu mayira si ikosa ariko si itegeko ahubwo dutegetswe guhurira hamwe tugasenga Imana.naho uwo rugagi we ibye biramureba n'abayoboke be Kanda hano umusubize
Ndasubiza wowe SANKOS.Nibyo koko YESU yajyaga gusenga mu isinagogi.N'Abahamya ba Yehova bajya gusenga mu nsengero zabo.Ariko YESU n'abigishwa be,UMURIMO wabo kwali kujya kubwiriza mu nzira,mu misozi no mu ngo z'abantu.Niyo mpamvu YESU yasize asabye abakristu nyakuri gukora uwo murimo nawe yakoraga (Yohana 14:12).Kujya kureba Pastor mu rusengero rwe,akagucurangira ukamuha amafranga,uwo ntabwo ariwo murimo YESU yadusabye.Wibuke kandi ko YESU yadusabye "kubwiriza ku buntu",tudasaba amafranga (Matayo 10:8).Mujye mwiga Bible neza. Kanda hano umusubize


text:
Gisagara: Hagiye gukorwa ikarita suzuma mikorere
Kuva mu ntangiriro z’uku kwezi kwa Gicurasi mu Karere ka Gisagara hagiye gukorwa ubushakashatsi bushingiye ku ikarita suzuma mikorere (Community Score Card Aproach ) bugamije gusuzuma uko abaturage bakira serivisi bahabwa n’ababayobora.
Ibi byatangajwe n’umuyobozi w’Akarere ka Gisagara mu nama y’umunsi umwe yateranye kuwa 27/04/2012 mu Cyumba cy’inama cy’Ababikira b’Abizeramariya. Iyi nama yari yatumiwemo abanyamabanga Nshingwabikorwa b’Utugari twose, Imboni za CARE INTERNATIONAL ari nabo bazafasha mu gukora ubwo bushakashatsi kuko ngo bamaze guhugurwa ku ikarita suzuma mikorere izakorwa aho abaturage bazajya batanga amakuru bazasabwa n’Imboni kandi bagatanga n’ibitekerezo ku bitagenda neza kugira ngo bibe byashingirwaho mu kubikosora cyangwa kongera imbaraga mu bishimwa kugira ngo bitazasubira inyuma.
Ikizatuma iyi karita ikorwa nk’uko imboni za Care International zibivuga, ni uko hari igihe abayobozi bavunika bakora bibwira ko bakorera abaturage nyamara ugasanga bo batabyishimiye.   Ni muri uru rwego hazakorwa iyi karita kugira ngo abaturage ba Gisagara bagire urubuga rwo kuvugiramo uko babona akazi kabakorerwa.
Abanyamabanga nshingwabikorwa b’utugari basabwe gukora ubukangurambaga bagasobanurira abaturage icyo ubwo bushakashatsi bugamije kugira ngo bazatange amakuru y’ukuri kuko aribo bifitiye akamaro. Ikindi ngo iyi karita izajya ikorwa n’umuntu usanzwe uzi ibikorwa muri ako gace mu rwego rwo gufasha ubucukumbuzi ku bibazo byose byahagaragara.
Imboni zasabye ko muri buri Kagari kamwe ku Murenge hatangizwa ikarita suzuma mikorere kuko babona ngo yafasha gusuzuma no kurandura burundu ihohoterwa na ruswa.
Iyi karita nikorwa bizaba ari ubwa mbere izaba ikozwe mu Ntara y’Amajyepfo.


text:
UBUTUMWA BW’AFERWAR–Duterimbere: Umunsi w’abari n’abategarugori dufatanye kandi dukundane
Hagiye gushira imyaka irenga makumyabiri n’ine, bamwe muri twe batanamenya ko uyu munsi w’abari n’abategarugori wabaye kubera amaherere yagwiriye igihugu cyacu, kuva cyaterwa n’Inkotanyi, muri 1990. Mu gihe mu bihugu bimwe haba iminsi mikuru ikomeye, abantu bakabyina bakidagadura, hari umubare munini w’abari n’abategarugori b’abanyarwanda bahora ku nkeke yo kubura amahoro n’amaramuko, kuburyo hashize imyaka myinshi ibirori nk’ibi bitagira umwanya mu buzima bwabo. Nubwo impunzi nyinshi z’abari n’abategarugori, cyane cyane iziri mu bihugu by’Afurika, zisangiye ibibazo, biragaragara ko iziri mu mashyamba ya Kongo zihora ku nkeke itewe n’umutekano muke, ku buryo ari ngombwa ko twese tuzirikana ibibazo byazo, tukanagerageza kuzitera inkunga ishoboka yose cyane cyane mu bihe bikomeye nk’ibi. Kuba nyuma y’imyaka makumyabiri, Inkotanyi zigaruriye ubutegetsi mu Rwanda, hakiri impunzi muri Kongo, ntibiterwa nuko hari ubukire cyangwa umunezero udasanzwe zahasanze. Impunzi ziracyari muri Kongo kuberako nta mahoro ari mu Rwanda, kandi na politiki y’ubutegetsi buriho ntiyerekana ko amahoro asesuye ashobora kugaruka hatabaye ibitangaza. Niyo mpamvu twe abari n’abategarugori twibumbiye muri AFERWAR-Duterimbere, twahisemo gukora uko dushoboye tukajya tubwira abanyarwanda bose, ndetse n’abanyamahanga akaga impunzi zo muri Kongo zirimo cyane cyane, abana, abakecuru n’abasaza batishoboye.
Nkuko mumaze iminsi mu bibona mu makuru, uyu mwaka nawo umunsi w’ abari n’abategarugori usanze Impunzi ziri mu mashyamba ya Kongo ziri ku nkeke y’Intambara. Hari abumva ko iyi ntambara itandukanye n’iyo muri 1990, ariko iyo urebye imyitwarire y’ibihugu by’amahanga bishyigikiye FPR mu guhiga impunzi, usanga ko imigambi ikiri imwe ndetse n’impamvu z’intambara ntizahindutse. Niyo mpamvu kuri uyu munsi w’abari n’abategarugori, twe abagize ishyirahamwe AFERWAR-Duterimbere tuboneyeho umwanya wo kwibutsa abanyarwanda bose, ko ubugome n’akarengane bigirirwa impunzi zacu ziri muri Kongo, cyane cyane abari n’abategarugori, bimaze kurenga urugero, kuko byatangiriye za Byumba na Ruhengeri muri 1990 kugeza uyu munsi. Kuba amahanga yaracecetse cyangwa se akima amatwi intabaza yacu, ntibivugako ako akababaro kacu kadafite ishingiro, bitwereka ahubwo ko nituramuka tutishatsemo ingufu ngo dukemure ibibazo byacu, ntawe uzigera abidufashamo.
Tumaze iminsi twerekana ibikorwa bamwe mu bari n’abategarugori bari mu mashyamba ya Kongo bashoboye kwigezaho, n’ubwo amahanga yabatereranye. Mwabonye abana biga bakarangiza amashuri, mubona uko bamwe mu bazi ibyo kwita k’ubuzima bafasha abandi, ndetse twanaberetse ko buri cyumweru impunzi zihurira mu matorero anyuranye zikiyambaza Imana, kuko twemera ko ariyo ituma tugihagaze, nubwo umwanzi ahora atugera amajanja. Ibikorwa byose twagezeho nk’Impunzi z’abari n’abategarugori bidutera imbaraga, kandi ukurikije akaga twabayemo, binatwereka ko uko byagenda kose tuzashobora gusubira mu gihugu iwacu twemye, kandi dufite amahoro n’ubwigenge.
Muri make amakuba yatugwiririye yatwigishije kwoga mu muhengeri. Ntitwigeze tugira umutuzo uhagije ngo dushobore gutekereza ku bacu batabarukiye muri aya mashyamba, cyangwa ngo tugire n’igihe cyo kubazirikana, kuko nkuko bimeze muri iki gihe, usanga ko hashize imyaka irenga makumyabiri n’ine tuba mu ntambara itarangira, ku buryo iby’amaranga mutima ajyanye no kubabazwa n’abacu batabaruka, hari abibeshyako tutabigira, kuko bakekako kuba nta mwanya tubibonera bivugako tutababazwa n’abacu bazira akarengane.
Niyo mpamvu dusaba abari n’abategarugori bose b’impunzi bari mu bihugu by’u Burayi n’ Amerika kugerageza kuzirikana imbaga yose y’abanyarwanda bazira akarengane, cyane cyane abaguye muri aya mashyamba ya Kongo, kuko bizereka abo muri ibyo bihugu batuyemo ko baha agaciro ubuzima bwa bene wabo, bityo byorohe kubumvisha ko ubuzima bwacu nabwo bufite agaciro ntavogerwa. Rimwe na rimwe usanga kuba impunzi zo hanze y’Afurika zitandukanya cyane n’iziri muri Afurika, cyane cyane muri Kongo, aribyo bituma bamwe mu banyamahanga bagirango kuba impunzi y’umunyarwanda muri Kongo bivugako umuntu aba ari igicibwa. Turasaba ko abari n’abategarugori cyane cyane urubyiruko, batinyuka bakavuga ibibazo by’igihugu cyacu, n’impamvu zituma turi impunzi, nta kurya iminwa cyangwa se guca ibintu ku ruhande. Ni ngombwa kandi ko twibuka ko n’ubwo Leta ya Kigali yirirwa ivuga ko impunzi ziri muri Kongo zafashweho ingwate, ko ahubwo ingwate ari abari n’abategarugori bari ku ngoyi ya FPR, bakaba badashobora no kuvuga akababaro kabo, kuko iyo babumbuye umunwa bahasiga agatwe cyangwa bagatabwa mu mu nyururu, nk’uko byagendekeye Ingabire Victoire. Ni ngombwa rero ko abageze mu bihugu bitanga uburenganzira bwo kuvuga ikibari ku mutima, badutera inkunga mu nyandiko zinyuranye zisobanura ibibazo duhura nabyo, ndetse no kutuvugira mw’itangazamakuru, kuko twacecetse igihe kirekire, kandi biragaragara ko ntacyo byahinduye, ahubwo bitiza umwanzi umurindi.
Zimwe mu mpamvu zatumye impunzi ziri mu mashyamba ya Kongo zishobora kugeza uyu munsi zihumeka, ni urukundo rudasanzwe zigirirana hagati yazo, no kumenya gufatanya no kwita kubatishoboye. Turasaba abari n’abategarugori bose b’abanyarwanda ko uyu munsi wabagenewe wabibutsa ko gufatanya muri byose, kubahana no gukundana aribyo bizadufasha kumva ibibazo abandi bafite, niyo bamwe muri twe baba bari mu mutekano. Igihe kirageze ngo twese tumenye ko niba tubona bamwe muri twe bari ku ngoyi tukicecekera, tutagomba kwibeshya ko iyo ngoyi twe idashobora kutugeraho.
Tugomba rero kumva ko ingufu dushyira mu kubohora abandi arizo zizatubohora mu gihe natwe turamutse dukeneye kubohorwa. Imana ibarinde kande ibahe umugisha.
Tubifurije umunsi mwiza w’abari n’abategarugori.
Bikorewe i Walikale kuwa 08 Werurwe 2015
Racy Nyinawanshuti (iburyo ku ifoto)
Perezida w’AFERWAR-Duterimbere
Mukarugomwa Thacienne (ibumoso ku ifoto)
Vise Perezida w’AFERWAR-Duterimbere


text:
Iyo midugudu izubakwa muri gahunda yo kunoza imiturire mu bice by’icyaro, kugira ngo abaturage bature mu midugudu ifite ibikorwa remezo nkenerwa ijyanye n’igihe.
Kampayana Augustin, Ushinzwe imiturire n’iterambere mu kigo cy’igihugu gishinzwe imiturire(RHA) yavuze ko iyo midugudu izubakwa muri gahunda y’amajyambere arambye (Integrated Development Programme-IDP model village) yatangijwe muri 2010.
Kampayana yavuze ko iyo midugudu izaba iteye nk’uwubatswe mu Murenge wa Rweru mu karere ka Bugesera, uherutswe kwimurirwamo abaturage bimuwe ku birwa bya Mazane na Shalita.
Iyo midugudu izubakwa mu turere twose tw’u Rwanda izaba ifite ibikorwa remezo nk’iby’uwa Rweru birimo amazi meza, amashanyarazi, amashuri, ivuriro, aho kuhira inka, ibibuga n’ibindi, nk’uko New Times ibitangaza.
Kampayan ati “Twateganyije ahazubakwa iyo midugudu, ibishushanyo byari bigikomeza. Mu mpera z’umwaka utaha w’ingengo y’imari, buri karere kazaba gafite umudugudu w’icyitegererezo.”
Iyo midugudu izabanza gutuzwamo abatuye mu duce tw’amanegeka. U Rwanda rukaba rufite intego y’uko abaturage barwo bazatuzwa mu midugudu ku kigero cya 70% mu bice by’icyaro, ndetse na 35% mu midugudu y’icyitegerezo mu mijyi muri 2020.
Mu isozwa ry’ icyiciro cya mbere cya gahunda y’imbaturabukungu EDPRS 1 muri 2012, iyo gahunda yari imaze gushyirwa mu bikorwa ku kigero cya 17.2%, mu mijyi na 55.8% mu cyaro. Hakaba harimo gukora ibishoboka byose ngo bizagerweho mu mwaka wa 2020, u Rwanda rwiyemeje.
Kugeza ubu ngo imibare mishya ishobora kuba igeze ku kigero cya 60 mu byaro na 20% mu mijyi.
Iyo midugudu y’icyitegererezo ntizubakwa mu turere gusa kuko na buri Ntara ifite uwo mudugudu, ifite ibikorwaremezo by’ibanze, kandi bizongerwa.
Muri 2014, abantu bagera ku bihumbi 48 bari batuye mu manegeka abenshi bakaba baragiye bimurwa, abahatuye bakaba bageze ku bihumbi umunani.
Mu rwego rwo kunoza ibijyanye no guteza imbere imiturire, leta yagennye imijyi ya kabiri itandatu izunganira uwa Kigali. Iyo ni Rubavu na Rusizi mu Burengerazuba, Muhanga na Huye mu Majyepfo, Nyagatare mu Burasirazuba na Musanze mu Majyaruguru.
Kugeza ubu guverinoma irimo gushishikariza abikorera kugira uruhare mu iterambere ry’iyo mijyi.
Gahunda yo kunoza imiturire igenda ihura n’imbogamizi zitandukanye zirimo abaturage bagifite imyumvire yo hasi ku bijyanye no kwimuka mu bice by’amanegeka ndetse n’ingengo y’imari idahagije.
Gushyira mu bikorwa iyo gahunda bikeneye amafaranga y’u Rwanda asaga miliyari 90.
Inzobere zibona u Rwanda nk’igihugu kirimo kuzamuka mu bijyanye n’iterambere, akaba ariyo mpamvu n’imiturire igomba kuzamuka kuri uwo muvuduko.


text:
Hello, iyi Saturday 25th November home hazaba hari aga party kabajama, hazaba hari inyama nyinshi na drinks zihagije(soda, skol,Mutsig…).. So those who wish to spend pleasant moments kdi bakaba bumva ari a good idea, namwe muzabikore iwanyu!
Urwenya
Umugabo witwa Bwenge atongane n’umugore rubure gica maze umugore yihanukire ati
Umugabo witwa Bwenge atongane n’umugore rubure gica maze umugore yihanukire ati ndagiye nsanze mama usigarane urugo rwawe. ni uko Bwenge ati ese ubwo uri mu maki nawe yihina mu cyumba atangira kuzinga utwangushye umugore nawe abibonye ati Bwenge uri mu maki ?? undi nanjye ngiye kwa maman, umugore ati none se abana barasigarana nande ?? […]
Nanjye ibi birancanga wowe ubyumva ute? 1. Niba amafaranga atamera ku biti kuki banki zigira amashami?
Nanjye ibi birancanga wowe ubyumva ute? 1. Niba amafaranga atamera ku biti kuki banki zigira Amashami? Cyangwa niba icyo utagishoboye reka nkubaze ikindi. 2. Niba bitemewe gutwara wasinze kuki utubari tugira parking? Njye ndibariza utubazo tworoshye ariko kudusubiza bisaba kuba utafashe ku bikoresho. 3. Niba ijambo abbreviation bisobanuye ‘impine’ kuki ubwaryo ari rirerire kuriya? Njye […]
Ngiye kubona mbona sms muri 4ne
Ngiye kubona mbona sms muri 4ne iturutse ku mukobwa mwiza wa mbere muri quartier abajama bose bubaha igira iti: wiriwe neza amahoro yimana abe kuri wowe. Wihangane kubyo ngiye kukubwira mbimaranye igihe kitari gito mumutima wanjye. Nanze kuniganwa n’ijambo ndagira ngo nkubwire ko nagukunze wabyanga wabyemera ngutekerezaho buri munota ndakurota buri joro nkaba nifuza ko twaba […]
Urwenya: Abahungu babwiye umukobwa kurira igiti
Umukobwa yabwiye nyina ngo abahungu bambwiye ngo nurire igiti, nyina ati reka reka ubwo bashakaga kukurebera ikariso. Umukobwa ati nanjye nari nabiketse ngiye kurira mbanza nyikuramo. Umusore yajyanye umukunzi we i wabo kumwerekana, igihe bari ku meza bafata amafunguro ise wumuhungu yongorera umwana we ati:”niko sha uyu mukobwa ureba imirari akaba atagira amenyo wamukundiye iki”? […]
Umugabo yatashye yasinze……………………..
Umugabo yatashye yasinze, ageze mu cyumba cye akora ku buriri asanga mu buriri harimo amaguru 4 aho gusangamo 2 y’umugore we ahita atekereza ko undi mugabo yaje kumwinjirira. Ni uko afata ikibando arabahondagura kugeza igihe yari abivuganye, nyuma abasiga bataka ajya mu gikoni ngo azane amazi ashushye yo kubasukaho! Ageze mu gikoni asanga umugore we […]
Umugabo yabwiye umugore ati nyihera igihumbi njye kwinywera urwagwa aha hirya
Umugabo yabwiye umugore ati nyihera igihumbi njye kwinywera urwagwa aha hirya. Umugore ati ndayaguha ari uko wemeye kwiyuhagira kuko utinya amazi kandi sinkishaka ko ujya mu bandi bagabo utakarabye. Umugabo ati kubera ko icyaka cyandembeje rwose ndakaraba. Umugore ati genda ukarabe nugaruka igihumbi ndakiguha. Umugabo yaragiye yisiga amazi ku maso, ku maboko, no ku maguru, […]
Mwarimu: tugiye kwiga imihango y’ubukwe, ariko mbere na mbere imihango ni iki?
MWARIMU: tugiye kwiga imihango y’ ubukwe. ariko mbere na mbere imihango ni iki? Umunyeshuri: imihango ntago nzi icyaricyo, ariko ubanza ari ikintu kibi cyane, kuko mu minsi yashize, mushiki wanjye yavuze ko yabuze imihango, mama ahita agwa hasi, papa nawe arwara umutima ako kanya, maze n’umuzamu wacu ahita atoroka turamubura!
Ibaruwa mwarimu yandikiye ababyeyi ba Diane
MWARIMU: babyeyi dufatanyije kurera umwana wanyu ari we Diane,nagirangombamenyeshe ko umwana wanyu adahumura neza mu ishuri! ABABYEYI: bwana murezi twagirango tukumenyesheko umwana wacu atari ururabo rw’ IROSA ku buryo yahumura neza!ikindi kandi inshingazo zawe ni ukumwigisha, ntabwo ari ukumwihumuriza!Wumvise? ese ubundi wabimenye gute?
Mu rusengero Pasitoro ati: Ngiye kubaza ikibazo ugisubiza ndamuha telefone yanjye!
Mu rusengero Pasitoro ati: Ngiye kubaza ikibazo ugisubiza ndamuha telefone yanjye! Maze ati: Yesu yagaburiye abantu bangahe Ibetsayida?Maze Joriji ati: Abantu 5000 Luka 9:10-17.Pasitoro: Urakoze cyane akira telefone. Arongera ati: Mbaza nanjye nintsinda urayinsubiza! Joriji ati: Ushobora kumbwira amazina yabo bantu?


text:
Uburakari, agahinda, umujinya, n’amakimbirane biri mu bintu bituma umuntu agira ibibazo bitandukanye mu mubiri, gutanga imbabazi bikaba ari byo bikemura ibyo bibazo.
Ubushakashatsi bwakozwe n’umuganga Childre wo muri Leta Zunze Ubumwe z’Amerika, bugaragaza ko iyo umuntu yagiranye ikibazo na mugenzi we, biba byiza iyo bababariranye, kuko kugirirana umujinya usanga bituma uwakorewe amakosa agira ibibazo by’ubuzima, nko kurwara umutwe, kuribwa mu gifu, umutima n’ibindi.
Ni muri urwo rwego, Dr Childre yavuze ko kubabara cyangwa kugira agahinda umuntu yatewe na mugenzi we, cyangwa abandi bafitanye ikibazo, bimuhungabanya mu myumvire, ibyo bikanagabanya ubudahangarwa bw’umubiri, bigatuma ahora arwaragurika, ndetse ngo bishobora no kumuviramo indwara yo kujunjama cyangwa gusara.
Kwihanganira ibibazo umuntu yatewe na bagenzi be, ni imwe mu ntambwe zimwerekeza ku gutanga imbabazi kuko iyo yabigezeho, aruhuka mu mutwe no mu mutima, bigatuma atuza muri we, bityo ubuzima bukagenda neza.
Aya makuru agaragara ku rubuga rwa interineti rwa www.care2.com, aranavuga ko gutanga imbabazi wazisabwe cyangwa utazisabwe ari isuku ya roho, kuko bivura ubwonko n’umutima, bikaba n’urukingo rw’indwara zishobora guterwa n’inzika cyangwa agahinda.
Ikindi uwo muganga yagaragaje n’uko guhora umuntu arwaye inzika y’amakosa yakorewe biremereza umutima we, bigatuma ahorana uwo mutwaro, ndetse bikaba byanamudindiza mu iterambere, ngo niyo mpamvu kubabarira ari umuti wabimufashamo.
Gutanga imbabazi biri mu bitera ubuzima bwiza
Uburakari, agahinda, umujinya, n’amakimbirane biri mu bintu bituma umuntu agira ibibazo bitandukanye mu mubiri, gutanga imbabazi bikaba ari byo bikemura ibyo bibazo.


text:
Ikibazo cya Gender bashiki bacu bagifata uko kitari , hari ibyo numva ngo muri Bible ijambo ry'Imana, umugabo yategetswe gukunda umugore we, hanyuma itegeka umugore kugandukira umugabo, aho gender yaziye rero byabaye inverse. Ubu umugabo niwe wicisha bugufi, worohera umugore we ngo urugo rugire amahoro. Ubu umugabo niwe usigaye yahukana mu kwirinda gusenya urugo, gutandukanya abana na nyina. Umugore uyu munsi avuga icyo ashatse, akora icyo ashatse ngo ni uburinganire, uburengazira bwe, ahhhhhhaaaaaaa. Muzahuze umugani uvuga ko ukurusha urugo aba akurusha umugore. Umuco wo kworoherana, kwicisha bugufi byarangaga ba sogokuruza muzawushakishe ugaruke, naho ubundi ntaho tugana. Ibyitwaga kirazira ubu yabaye biremewe. Njye narumiwe!
Dore uko we yumva ikibazo cya gender mu Rwanda. Ese nawe ubyumva nkawe?
Shyiraho Igitekerezo!
Subscribe to: Post Comments (Atom)


text:
IGITABO CYO KUVA
Nyuma y’imyaka 400 ishyanga rya Isiraeli ryamaze ari imbata mw’Egiputa, Imana yahagurukije Mose ngo akize Isiraeli (Abaheburayo 11:23-29) ako gakiza kaje gaciye mu byago cumi Imana yateje umuyobozi wicyo Gihugu ngo abone kurekura Aba Isirael.
Ibice by’ingenzi.
1) Kuvuka no guhamagawa kwa Mose (2:1-4:17) Mose yakuriye mu rugo kwa Farawo, ava mw’Egiputa ntiyashaka kugaruka, Imana imwiyereka imusezeranya kumukoresha gusohoza umugambi wayo.
2) Ibyago no kurekurwa (7:14-14:31) Imana yakoresheje ibyago cumi ngo yemeze Farawo kurekura Isiraeli, icyago cya nyuma cyabaviriyemo pasika yo kujya bizihiza/baziririza uko umwaka utashye.
3) Amategeko cumi (20:10-17) Aya mabwiriza yari ay’ibanze ku mategeko y’Imana yageneye aba Isiraeli, atangirana ibyo ishyanga rikwiye kwitwara ku Mana (3-11) akarangizanya ubusabane kuri buri umwe, (12-17)
4) Uko ihema ry’ibonaniro rikwiye kubakwa (25-40) ihema rigizwe n’ihema ryubatse aho umutambyi yajyaga atamba ibitambo ku Mana kubwa Isiraeli, bishushanya kubaho kw’Imana hagati mu bantu bayo.


text:
Uburyo bwagufasha kugira ubushake bwo gutera akabariro
Ubusanzwe abantu batagira ubushake bwo gutera akabariro usanga bakoresha umuti wa Viagra kuko ariwo wabaye gikwira. Gusa siyo yonyine ikoreshwa mu kuvura kugira ubushake buke kuko hari na Levitra, Cialis n’indi itandukanye.
Nubwo iyi miti ikoreshwa mu kuvura ariko hari n’ibindi bibi ishobora gutera uwayikoresheje nko kureba ibicyezicyezi, umutima guteragura cyane, kuba washyukwa bikarenga amasaha 4, bigasaba kwitabaza muganga, n’ibindi.
Muri iyi nkuru tugiye kukubwira, ibyo wowe wakitegurira mu rugo bikagira akamaro kimwe no gukoresha iyo miti nyamara byo nta zindi ngaruka byagutera.
Urasabwa ibintu bibiri gusa mu kwikorera viagara
- Igisate cya Watermelon
- Ibisate 2 by’indimu
• Uko bikorwa
Watermelon urayiharura gusa ukavanaho agahu k’inyuma. Kiriya gusa n’umweru ntugikuraho kuko kirimo ibinyabutabire byinshi byongera akanyabugabo nka citrulline na lycopene. Iyo urangije ukatamo uduce duto noneho ugashyira mu mashini yabugenewe ugakoramo umutobe. Utayifite washyira mu kintu gisa neza, ugakamura n’ingufu.
Uwo mutobe urawucanira ukabira ukabona gukamuriramo ya ndimu. Urabivanga neza ugaterura ku ziko noneho ukamimina bimaze guhora.
Ubibika ahantu heza mu icupa ry’ikirahure
• Uko bikoreshwa
Mu gitondo nta kindi kintu urashyira mu nda unywa ibiyiko 2 cg 3, bitewe n’ibiro ndetse nuko ureshya. Kimwe na mbere yo kurya ibya ku manywa cyangwa nijoro
N’ikindi gihe cyose wawunywa ariko ukawunywa mbere yo kugira ikindi urya.
• Icyitonderwa
Niba wakoresheje imashini yabugenewe kandi ukaba wizeye isuku, si ngombwa kuwuteka.
Niba uwunyoye umaze igihe ukumva wahinduye icyanga wumene ukore undi
Nta kindi kintu ugomba kuvangamo, yaba isukari, umunyu cg ikindi icyari cyo cyose. Isukari yangiza bya binyabutabire bya citrulline na lycopene twabonye ko bifasha mu kongera ubushake bwo gutera akabariro biboneka muri watermelon
Uwukoresha kuriya twavuze gusa kandi uyu muti ufasha abagore n’abagabo batakigira ubushake bwo gutera akabariro
Byatanzwe na Biramahire Francois


text:
Urubyiruko rusoje Urunana rw’urungano rwiyemeje guharanira gusiga izina ryiza
Rosemary Mbabazi Minisitiri w’Urubyiruko, yasabye uru rubyiruko rwari muri iri torero ko rugomba guharanira kurangwa n’indangagaciro bigishijwe kandi rugaharanira kuzitoza abandi ibi bikazabahesha izina ryiza bazajya bahora bibukirwaho.
Minisitiri Mbabazi yavuze ko akurikije uko urwo rubyiruko rwagiye i Gabiro rumeze, yemeza ko hari ikintu kinini cyahindutse. Yagize ati “Uko murerwa niko muzarera abandi, indangagaciro mwimakaje mu buzima bwanyu ni zo muzatoza abana banyu. Iyo mutazifite rero mutanga ibyo mufite, iyo ntacyo mufite abana banyu bo baba bari inyuma yanyu.”
Ndayishimiye Ernest witabiriye iri torero yavuze ko amasomo bakuye muri iri torero bagiye kuyakoresha bahindura igihugu, kandi bakakiganisha aheza. Ati “Igihugu cyacu gikeneye imbaraga nyinshi, hari ibikorwa gikeneyemo urubyiruko. Urebye ibirenga 90 % bisaba urubyiruko n’imbaraga zarwo. Tugomba gufata iya mbere kuko twamaze kubona ko guhomba kwa mbere ari ukubura amaboko y’urubyiruko, gukomera kwa mbere ni ukugira amaboko y’urubyiruko.”
Kuri iyi nshuro Itorero Urunana rw’Urungano rwitabiriwe n’abasaga 500 barimo Abanyarwanda baba imbere mu gihugu n’ababa mu mahanga, rikaba ryatangijwe tariki 6 Ukuboza 2017.
Src: Igihe


text:
Icyaha, gukiranirwa, igicumuro: Aya magambo 3 tuyasanga henshi muri Bibiriya, abantu benshi bakaba bibaza aho atandukaniye, ndetse n'abasobanuzi ba Bibiriya mu ndimi zitandukanye bagiye bayavanga.
Zaburi 32:5: Nakwemereye ibyaha byanjye, sinatwikiriye gukiranirwa kwanjye. Naravuze nti "Ndaturira Uwiteka ibicumuro byanjye", nawe unkuraho urubanza rw'ibyaha byanjye. Muri uyu murongo wonyine, aya maganbo uko ari 3 aragaragaramo icyarimwe. Icya mbere twavuga, ni uko aya magambo afite icyo ahuriyeho n'icyo atandukaniyeho: Icyo ahuriyeho, ni uko yose agaragaza ikibi kigutandukanya n'Imana, ugikoze wese akaba agomba kwihana no gusaba imbabazi kugirango yiyunnge n'Imana.
Reka noneho turebe icyo atandukaniyeho:
1. ICYAHA: Mu Ruheburayo, ijambo ry'umwimerere ryasobanujwe "icyaha" risobanura "Guhusha intego". Umuntu akora icyaha igihe cyose akoze kimwe muri ibi bikurikira, yaba abigambiriye cyangwa atabigambiriye:
- Gukora ikintu cyose gitandukanye n'icy'ukuri kw'Imana.
- Kugira ibitekerezo bidahesha Imana icyubahiro
- Gukora ikintu kiri bugire ingaruka mbi, kuri wowe cyangwa ku bandi
- Kudakora ikintu kandi ubizi neza ko ari kiza (Yakobo 4:17)
Kuva umuntu wa mbere yakora icyaha, abantu bose bamukomotseho bahise bagira kamere ibogamira ku cyaha, (Abaroma 5:12). Muri twe, habamo intambara ihoraho hagati y'ikibi n'icyiza. Pawulo we agira ati: "Nzi yuko muri jye, ibyo ni ukuvuga muri kamere yanjye, nta kiza kimbamo, kuko mpora nifuza gukora icyiza, ariko kugikora ntako." Abaroma 7:18. Muri make, igihe cyose ukoze igihabanye n'icy'Imana yifuza, waba ubizi cyangwa utabizi, waba ubishaka cyangwa utabishaka, cyangwa se ukagira ibitekerezo bidahesha Imana icyubahiro, uba ukoze icyaha, kimwe n'igihe udakoze ikintu kandi ubizi ko ari kiza.
2. GUKIRANIRWA: Muri make, gukiranirwamo ni uguhitamo kwibera mu buzima bw'ibyaha, butarangwamo kwicuza no kwihana, cyangwa kwihana kutarimo kureka. Itangiriro 15:16 Bibiriya ivuga ku Bamoni iti :"Ubuvivi bw'abazajyayo ni bwo buzagaruka ino, kuko gukiranirwa kw'abamoni kutaruzura". Impamvu Bibiriye ikoresha iri jambo, ni uko Abamoni bari barahisemo kwirengagiza Imana no kwibera mu buzima bw'ibyaha.
3: IGICUMURO: Igicumuro ni icyaha umuntu akora yakitumye, akakigambirira kandi akagikorera gahunda. Umunsi Dawidi yasambanye na Betisheba, yakoze igicumuro. Ni yo mpamvu muri zaburi ya 51 yo kwihana kwe, avuga ku murongo wa 3 ati "..... Ku bw'imbabazi zawe nyinshi usibanganye ibicumuro byange".
Uko byagenda kose, Imana ibasha kubibabarira byose, byaba ibyaha, ibicumuro cyangwa gukiranirwa. igihe cyose ukiriho, uba ugifite amahirwe yo kwihana no gusaba Imana imbabazi, Yo ikiranukira kutubabarira ibyaha byacu no kutwezaho gukiranirwa kose. (1 Yohana 1:9). Ndetse iyo ibabariye ntiyongera kubyibuka ukundi (Abaheburayo 8:12). Ariko gukiranirwa kurambye gusunikira umuntu kubaho nk'ikigenge, akumva ko nta Mana ibaho.
Abanditsi ba Bibiriya bagiye bifashisha amagambo atandukanye kugirango bagaragaze icyaha mu ishusho yacyo yose. Ariko rero, utitaye ku byo wabayemo mbere, Yesu yitanze ubwe apfira ku musaraba kugirango atubabarire ibyo byose. Iyo umwizeye, abiguhanaguraho, ariko iyo utamwizeye ukarinda uva muri uyu mubiri, nta mahirwe yandi uba ugisigaranye, ndetse uba ukoze icyaha kitababarirwa.
Ushobora no kureba igisubizo igisubizo ku kibazo kigira kiti: Icyaha kidashobora kubabarirwa ni ikihe? Kanda hano urebe igisubizo
Imana iguhe umugisha


text:
Ngoma: Abagize urwego rwa DASSO barahiriye kuzuzuza inshingano zabo banasabwa kurwanya ibiyobyabwenge
Abagize urwego rushya rw’akarere rwunganira mu mutekano mu karere ka Ngoma DASSO (District Administrative Security support organ),kuri uyu wa 09/09/2014 barahiriye kuzuza inshingano zabo neza bakumira ibyaha birimo n’ikoreshwa ry’ibiyobyabwenge.
Nyuma yo kurahira, abagize DASSO 96 bahise bamenyeshwa imirenge bazakoreramo guhera kuri uyu wa 10/09/2014, banasabwa kuzahita batangira akazi mu mirenge boherejwemo.
Buri murenge muri14 igize akarere ka Ngoma ,uzajya ugira aba DASSO batandatu ndetse n’abazakorera ku rwego rw’akarere ka Ngoma.
Mu butumwa bahawe basabwe gukumira ibyaha aho bagiye gukorera mu mirenge no kwigisha abaturage kwirinda ibyaha bihungabanya umutekano.
Bimwe mu byaha bagiye gukumira harimo ikoreshwa ry’ibiyobyabwenge,kwangiriza ibidukikije hatenwa amashyamba kuburyo butemewe n’amategeko no gukumira ibindi byaha biteza umutekano muke.
Umuyobozi w’akarere ka Ngoma,Nambaje Aphrodise, yavuze ko uru rwego ruje ngo rufatanye n’izindi nzego mu kubungabunga umutekano ariko hibandwa ku gukumira ibyaha bihungabanya umutekano aho yavuzemo n’ikoreshwa ry’ibiyobyabwenge.
Yagize ati†Tubizeyemo nk’abantu bagiye kudufasha mu bukangurambaga, mu gukumira ibyaha, bagiye gukumira ibyahungabanya umutekano ndetse n’ibibangiriza. Bagiye kubabuza guteka kanyanga,kwangiriza amashyamba n’ibindi bihungabanya umutekano.â€
Uhagarariye uru rwego mu karere ka Ngoma(DASSO officer) Rutsora Francis,avuga ku gukumira ibiyobyabwenge yavuze ko bagiye kugerageza kubikumira ariko ko bitavuze ko bagiye kubitsemba kuko bizagenda bishira buhoro buhoro bafatanije n’inzego z’umutekano.
Yagize atiâ€Ntago navuga ko tugiye guhita duhagarika ibiyobyabwenge muri aka kanya kuko nicyo bita process,tuzabikora mu buryo bw’ubushishozi kuko uvuze ngo urahita ubihagarika ntibishoboka ariko tuzabikora gahoro gahoro( is our process) twigisha abaturage ububi bwazo kandi tuzabigeraho.â€
Urwego rwa DASSO rugiye gutangira izi nshingano nyuma yo kumara amezi atatu mu masomo bahugurwaga I Gishari mu karere ka Rwamagana.
Uru rwego ruzajya ruhembwa buri kwezi bakaba ari abakozi b’akarere aho bazajya bagenerwa n’ibindi bigenerwa umukozi. Uru rwego ruje rusimbura urundi rwitwaga Local defense bo bakoraga badahembwa uru rwego nubwo rwageze kuri byinshi mu kurinda umutekano w’abaturage bamwe mu barugize bagiye bagira imyitwarire mibi.
Urwego rwa DASSO ruzajya rufatanya mu kurinda umutekano hamwe na Police y’igihugu ndetse n’u rwego rw’ingabo z’igihugu.


text:
Mu gikorwa cyo gufungura ku mugaragaro iri shami rishya kuri uyu wa Gatanu, tariki ya 7 Ukwakira 2016, Umuyobozi Mukuru wa AB Bank mu Rwanda, Arah Sadava yasezeranyije abayigana ko izakomeza kuborohereza mu rwego rwo kubafasha kugera ku iterambere.
Yagize ati “Intego yacu nyamukuru ni ukwegera no korohereza abacuruzi bato, tuzabikomeza kandi tubakangurire kwizigama no kumenya neza gukoresha inguzanyo biteze imbere nabo babe ba rwiyemezamirimo bakomeye.”
Mbabazi Jean Paul, umukozi wa Banki Nkuru y’Igihugu yasabye iyi banki kurushaho kwegera abaturage bakabasobanurira ibyo bakora, barushaho gukangurira abasanzwe bakorana na yo kuba inyangamugayo bagakoresha neza inguzanyo bahabwa birinda ubuhemu n’igihombo.
Bamwe mu bakorana n’iyi banki bemeza ko mu gihe gito bakoranye yabafashije guteza imbere ubucuruzi bwabo.
Mukaruhindi Collette yagize ati “Mbere navaga gucuruza mu isoko nka saa kumi nagera kuri banki ngasanga hari abantu benshi cyane, nakerewa gato amafaranga nkayatahana ugasanga nayakoresheje ibyo ntateganyije ariko ubu ndakora nkarenza ayo masaha kandi naza nkarara nyabikije.”
Nzayisenga Sylvestre ukora ubucuruzi buciriritse muri Musanze we yashimangiye ko iyi banki ifite umwihariko wayo ugereranyije n’izindi banki.
Yagize ati “Nabonye uburyo iyi banki ikora bitandukanye n’izindi nakoranaga nazo kuko hano gusaba inguzanyo birihuta cyane kandi iyo hari ikibura mu bisabwa bakumenyesha kare ukabyuzuza, ibi rero bidufasha mu bucuruzi bwacu.”
Yakomeje asaba izi banki kurushaho kwegera abaturage no kubaha ibisobanuro byimbitse ku mikorere bafite.
Ati “Banki nizirusheho kwegera abaturage zibasobanurire ibyo zibafitiye kandi babafashe no kutagendana amafaranga yabo ku mufuka ahubwo babatoze uburyo bwo kuyahana hifashishijwe ikoranabuhanga. Abahabwa inguzanyo nabo babe inyangamugayo bazikoreshe neza, bishyure kuko nibyo bizatuma abakenera amafaranga bayabona ahagije.”
Ishami AB Bank yafunguye i Musanze ni irya gatanu nyuma y’irya Nyamirambo, Nyarugenge, Gisozi na Kimironko.


text:
*_“`umugabo wari urwaje umugore kwa muganga yahuye numuturanyi we wakoraga amasanduku yo gushyinguramo, amutakira ukuntu umugore we amerewe nabi kwa muganga ku buryo no mu mwanya muto yakumva umwuka ushizemo. Ati “ahubwo winkereza ngere kwa muganga ndebe uko amerewe”. Agitirimuka yumva umwe ukora amasanduku amuhamagaye kuri telefoni ati “wageze kwa muganga se?” undi ati “ndi hafi kugerayo”. Wa wundi wakoraga amasanduku ati “nugerayo ugasanga byaciyemo ntuncisheho ikiraka”“`_*
Nabaho uru rwenya nirwo runyemeje kabisa
Advertisements


text:
Rubavu: Umugezi wa Sebeya wahitanye abantu
Ubwo hari hamaze iminsi hagwa imvura nyinshi mu Karere Ka Rubavu, umwuzure w’umugezi wa Sebeya wahitanye abantu n’ ibintu bo mu mirenge iwuturiye.
Umugezi wa Sebeya, waruzuye amazi menshi atwara amwe mu mazu, ahitana n’ubuzima bw’abaturage, kandi ubwo byabaga i Rubavu kuri uwo munsi nta mvura yari yaguye, ariko ku wa 01 Mata batangira kubona imirambo y’abatwawe n’uwo mugezi.
Iyo uwo mugezi ngo uri bwuzure, abaturage bavuga ko uzamura umunuko, bakitegura ko ushobora gukora akantu. (...)
Ubwo hari hamaze iminsi hagwa imvura nyinshi mu Karere Ka Rubavu, umwuzure w’umugezi wa Sebeya wahitanye abantu n’ ibintu bo mu mirenge iwuturiye.
Umugezi wa Sebeya, waruzuye amazi menshi atwara amwe mu mazu, ahitana n’ubuzima bw’abaturage, kandi ubwo byabaga i Rubavu kuri uwo munsi nta mvura yari yaguye, ariko ku wa 01 Mata batangira kubona imirambo y’abatwawe n’uwo mugezi.
Iyo uwo mugezi ngo uri bwuzure, abaturage bavuga ko uzamura umunuko, bakitegura ko ushobora gukora akantu.
Umunyamabanga Nshingwabikorwa w’Umurenge wa Kanama, Munyanganizi Sebikari Jean, aganira na IGIHE yagize ati ”Ubwo hari hamaze iminsi hagwa imvura nyinshi ikabije, umugezi wa Sebeya waje kuzura utwara abantu batatu, abana babiri umwe w’imyaka 8 undi 12 bo mu murenge wa Kanama ,umudugudu wa Kibuga , Akagali ka Rusongati “
Munyanganizi avuga ko umwe muri abo bana yabaga mu nkambi y’impunzi z’Abanyekongo ya Nkamira agwa mu mugezi wa Gatare wiroha muri Sebeya; uwa gatatu we wishwe na Sebeya we yaturukaga mu murenge wa Nyabirasa mu Karere ka Rutsiro.
Munyanganizi avuga ko nk’ubuyobozi barikuvuganira abaturage babangamirwa n’ibiza mu nzego zibishinzwe .
Umugezi wa Sebeya ukunze gutwara abantu n’ibintu, Munyanganizi avuga ko hari gahunda yo kwimura abaturage bawuturiye mu rwego rwo gukiza amagara yabo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
GUHAMAGARIRA KUGANA INZIRA YA ALLAH
HAKUBIYEMO:
-
Ugutungana kw'idini ya Islam
-
Ubushishozi mu kuremwa k'umuntu
-
Ibyo idini ya islamu ikusanyiriza hamwe
-
Guhamagarira abandi kugana Allah
-
Itegeko ryo guhamagarira kugana inzira ya Allah
-
Imisingi y'ubutumwa bw'Intumwa n'abahanuzi
UGUTUNGANA KW'IDINI YA ISLAM
ISLAMU ni idini yuzuye Allah yahitiyemo abantu kugira ngo ibabere umuyoboro, muri islamu harimo umunezero ku isi no ku munsi w'imperuka ,Allah yaremye ibiremwa arangije abishyiriraho na gahunda bigomba kugenderaho bityo bigatuma ugushaka ku Allah kugerwaho ,buri kintu cyose cyagenewe gahunda yacyo idahinduka keretse ku itegeko ry'Allah yo yonyine. Allah aravuga ati:
IYI NI GAHUNDA Y'ALLAH YASHYIZWEHO KUVA KERA ,NTACYAHINDURA IYO GAHUNDA .
Qor'an 48: 23
Izuba , ukwezi , inyenyeri, amanywa,ijoro, umuyaga, imigezi, inyanja, imisozi, ibimera, inyamaswa n'ibindi tutavuze, byose bifite gahunda byashyiriweho n'Allah, itajya ihinduka keretse ku bushake bwayo.
NTABWO IZUBA RISHOBORA GUHURA N'UKWEZI MU GIHE KIMWE KANDI IJORO NTIRYAZA MBERE Y'AMANYWA BYOSE BYOGOGA IKIRERE .
Qor'an 36: 40 Umuntu ni ikiremwa mu biremwa bya Allah gikeneye gahunda cyagenderaho mu buzima bwose kugirango abashe kuba yanezerwa mu buzima bw'isi, ndetse no kumunsi w' imperuka ,iyo gahunda rero nta yindi keretse idini Allah yamuhitiyemo akanayimushimira ,ntabwo Allah ashobora indi idini atari iyo yamuhitiyemo.Umunezero we n'umubabaro bijyana n' imyitwarire ye mu idini . Allah ati :
VUGA UKURI GUTURUTSE KWA NYAGASANI WANYU UZASHAKA AZEMERE N'UZASHAKA AZAHAKANE..
Qo'ran 18: 29
Allah ati :
TURAVUGA TUTI MWESE NIMURIVEMO KUGEZA IGIHE MUZAGERWAHO N'UMUYOBORO UGOROROTSE, UZAYOBOKA NTA BWOBA NTA N'AGAHINDA AZAGIRA. NAHO ABAHAKANYE BAKANYOMOZA IBIMENYETSO BYACU ABO NI ABO MU MURIRO ITEKA RYOSE
Qoran 2: 38-39
Allah imaze kurema umuntu yamworohereje ibiri mu birere no mu isi, imuhishurira ibitabo imwoherereza intumwa inamuha impamba ihambaye yamufasha mu bumenyi no gusobanukirwa; amatwi,amaso n'ubwenge imwubahisha mu kugaragira Allah umwe rukumbi atamubangikanyije. Allah ati :
ESE NTIMUBONA KO ALLAH YABOROHEREJE IBIRI MU BIRERE NO MU ISI,MAZE ABAHUNDAGAZAHO , INGABIRE ZE ,IZIGARAGARA N'IZITAGARAGARA
Qor'an 31: 20
Allah ati :
ALLAH YABAVANYE MU NDA Z'ABABYEYI BANYU NTACYO MUZI , ABAHA AMATWI, AMASO N'UMUTIMA KUGIRA NGO MUMUSHIMIRE.
Qor'an 16: 78
Allah ati :
TWOHEREJE KURI BURI MURYANGO INTUMWA KUGIRA NGO IBAHAMAGARIRE KUGARAGIRA ALLAH NO KUTAMUBANGIKANYA
Qor'an 16: 36
INGABIRE IHAMBAYE
Allah yagabiye abagaragu bayo ingabire nyinshi zitabarika, iz'ingenzi muri zo twavuga: Ukuremwa k'umuntu, ubuzima bw'umuntu, umuyoboro utunganye,ariko iyo twitegereje dusanga ingabire iruta izindi zose ari iya islamu, ku bw'iyi ngabire Allah yohereje Intumwa ye Muhammadi ku bantu bose, ikaba ari idini yuzuye kandi ikubiyemo gahunda zose z'ubuzima, ikaba ari n' idini izahoraho.
Islamu ni idini itunganya umubano hagati y'umuntu na Nyagasani we, mu kumugaragira we wenyine, kutamubangikanya, kumushimira, kumwitabaza muri gahunda zose, kumutinya, kumwiringira, kwicisha bugufi imbere Ye, kumukunda, kumwiyegereza, kumusaba inkunga , kwishimirwa nawe, kumusaba uburyo n'inzira za kugeza mu ijuru n'uburyo warokoka uburakari n'ibihano bye.
Ni idini itunganya umubano mwiza hagati y'Intumwa ya Allah n'umuntu ,mu kuyikunda ,kuyu mvira,kuyikurikiza mu byo yarangwaga nabyo, kwemera ibyo yahishuriwe ko ari ukuri no kubishyira mu bikorwa hakurikijwe inzira yigishije. Ni idini itunganya umubano hagati y'umuntu na mugenzi we nk'ababyeyi bombi ,abashakanye ,urubyaro, abafitanye isano, abaturanyi ,umumenyi n'utari we ,umusilamu n'utariwe,umuyobozi n'uyoborwa n'abandi.
Ni idini itunganya imikoranire mu mitungo mu kuyishaka mu buryo buziruwe nk'ubucuruzi n'ubukorikori no kwirinda inzira ziziririjwe nk'ubutiriganya n'izindi nzira ziziririjwe kuzishakamo umutungo.
Islamu itunganya ubuzima bw'abashakanye mu gihe cy'ibyishimo n'akababaro (ubukungu n'ubukene), ubuzima n'uburwayi, umutekano n'ubwoba , mu rugendo cyangwa se batarurimo , guha abana uburere bwiza , gutunganya umuryango no kuwurinda kwangirika. Islamu igena uburyo bwo gukunda kubera Allah no kwanga cyangwa kuzinukwa kubera We , islamu ihamagarira ikanashishikariza kurangwa n'imico myiza nko kugira ubuntu, kwakira neza abakugana, kurangwa n'isoni no kwiyubaha,kuvuga ukuri no kugira neza, ubutabera, impuhwe n'ibindi.
Islamu ibuza ikibi cyose aho kiva kikagera nk'amahugu, kwigomeka, kubangikanya Allah , kwica inzirakarengane ,ubusambanyi ,kubeshya, kwibona ,uburyarya , kwiba, gusebanya,kurya imitungo y'abandi mu mahugu, indonke(Riba),kunywa ibisindisha n'ibiyobyabwenge, kuroga,gukorera ijisho kugira ngo abantu bakurebe n'ibindi.
Nyuma y'ibyo byose ,islamu itunganya ubuzima bw'umuntu ku munsi w'imperuka ,ubwo buzima bukaba bushingiye kubwo yarimo ku isi ,bityo rero uzemera Allah akarangwa n'ibikorwa byiza azinjira mu ijuru ,yishimire kubona Allah imbona nkubone ,maze anezezwe no kubona ibyo amaso atigeze abona ku isi n'amatwi atigeze yumva atanatekerezaga muri we , bakazabamo ubuzira herezo ,naho uzahakana Allah agakora ibikorwa by'ubwangizi, azinjira mu muriro azabamo ubuziraherezo, naho uwemeye Allah ariko akagira ibibi yakoze ntabyicuze ,uwo azahanwa bitewe n'uko ibyaha bye bingana hanyuma ajyanwe mu ijuru cyangwa Allah amubabarire atabanje kumuhana ku bushake bwe.
Allah yaravuze ati :
UYU MUNSI NABUZURIJE IDINI YANYU, MBAHUNDAGAZAHO INGABIRE ZANJYE NABAHITIRAMO IDINI YA ISLAMU KO ARI YO YABABERA INZIRA.
Qor'an 5: 3
Allah ati:
ALLAH YAHAYE ABEMERA INGABIRE MU GIHE YABOHEREREZAGA INTUMWA IBAKOMOTSEMO IKABASOMERA IMIRONGO YA ALLAH, IKABEZA ,IKABIGISHA IGITABO N'UBUSHISHOZI, MBERE Y'AHO BARI MU BUYOBE BUGARAGARA
Qor'an 3: 164
Allah ati :
MWAHAWE URUMURI N'IGITABO KIGARAGAZA UKURI BITURUTSE KWA ALLAH, KIYOBORA INZIRA Y'AMAHORO USHAKA KWISHIMIRWA NA ALLAH , MAZE ALLAH AKABAVANA MU MWIJIMA ABAGANISHA MU RUMURI KU BUBASHA BWE MAZE IKANABAYOBORA INZIRA IGOROROTSE
Qor'an 5: 15-16
Allah ati :
..UZUMVIRA ALLAH N'INTUMWA YE, ALLAH AZAMWINJIZA MU IJURU RITEMBAMO IMIGEZI BAZABAMO UBUZIRAHEREZO ,IYO NIYO NTSINZI IHAMBAYE . NAHO UZIGOMEKA KURI ALLAH AKANARENGERA IMBAGO ZE ALLAH AZAMWINJIZA MU MURIRO AZABAMO ITEKA RYOSE, KANDI ANAFITE IBIHANO BISUZUGUJE
Qor'an 4: 13-14
ISLAM NI IDINI YA ALLAH YATANGIYE ARI NSHYA KANDI IZAHORAHO
-
Biturutse kuri THAWBAN (Allah amwishimire) yaravuze ati :INTUMWA YA ALLAH YARAVUZE ITI :ALLAH YANDAMBURIYE IYI SI MAZE MBONA IBURASIRAZUBA N'IBURENGERAZUBA ,KANDI UMURYANGO WANJYE UBUTWARE BWAWO BUZAGERA AHO NERETSWE HOSE .. yakiriwe na Muslim
-
Biturutse kuri Tamim Adariy (Allah amwishimire) yaravuze ati :Numvise Intumwa y'Allah ivuga iti : Iyi dini izamamara mu gihe ijoro n'amanywa bizaba bikiriho..Yakiriwe na Ahmad na Alhakim
-
Biturutse kuri Abdullah mwene Umar(Allah abishimire) abikomoye ku Intumwa Muhammad(Allah amuhe amahoro n'imigisha) yaravuze iti:: Idini ya Islamu yatangiye ari nshya,kandi isi izarangira ariko ikimeze...yakiriwe na Muslim na Ahmad Maze
Allah yuadutunganyirije Idini anayuzuzamo ingabire zayo ,aduhitiramo anadushimira Islamu ko yaba idini yacu, uzayakira neza uwo azagira umunezero ku isi yinjire no mu ijuru ku munsi w'imperuka, naho uzirengagiza iyo dini akayitera umugongo uwo azahura n'ibyago ku isi, kandi yinjire no mu muriro ku munsi w'imperuka ,ndetse Allah ntiyakira ibikorwa byawe mu gihe utakurikiye islamu .
Allah yaravuze ati:
uyu munsi mbuzurije idini yanyu..
Qor'an 5:3
Allah ati:
uzakurikira indi inzira(dini ) itari iya Islamu uwo ntazakirirwa ibikorwa bye, kandi no ku munsi w'imperuka akazaba mu banyagihombo ..
Qor'an 3 :85
BITURUTSE KURI ABIHURAYIRAT (ALLAH AMWISHIMIRE)YAVUZE KO INTUMWA MUHAMADI YAVUZE ITI: NDAHIYE K' UFITE ROHO YA MUHAMMAD MU KUBOKO KWE NTA NUMWE MU BANTU UZABA URIHO MU GIHE CYANJYE YABA ARI UMUYAHUDI CYANGWA UMUKIRISTO UZUMVA UBUTUMWA NAHISHURIWE AGAPFA ATABWEMEYE URETSE KO AZABA ARI MU BANTU BO MU MURIRO.Yakiriwe na Muslim
UBUGENGE N'UBUSHISHOZI MU KUREMWA K'UMUNTU .
Kuba Allah yararemye isi ni ikimenyetso kigaragaza ko Allah afite ubushobozi n'ubumenyi bwuzuye kandi buri kintu cyose mu isi no mu kirere gisingiza Allah .Allah aravuga ati:
ALLAH WE WAREMYE IBIRERE BIRINDWI N'ISI NKABYO, ITEGEKO RYA ALLAH AMANUKA HAGATI YABYO KUGIRA NGO MU MENYE KO ALLAH ASHOBOYE BYOSE KANDI KO ALLAH AFITE UBUMENYI KURI BURI KINTU CYOSE
Qor'an 65:12
Allah yaremye amajini n'abantu kugira ngo bayigaragire yo yonyine bitayibangikanyije n'icyo aricyo cyose Allah ati :
NTAKINDI NAREMEYE AMAJINI N'ABANTU USIBYE KUNGARAGIRA NTABWO MBAKENEYEHO AMAFUNGURO NTA NUBWO NSHAKA KO BANGABURIRA
Qor'an 51: 56-57
IBYICIRO UMUNTU ACAMO KUGIRANGO ABEHO
Allah yaremye umuntu arangije amushyiriraho inzira, ibyiciro, ibihe, ahantu n'uburyo acamo, bikarangirana na kimwe mu bintu bibiri aribyo kujya mu ijuru cyangwa se mu muriro.
IBYO BYICIRO NI IBI BIKURIKIRA
ICYICIRO CYA MBERE
Akiri munda y'umubyeyi we : iki nicyo cyiciro cya mbere umuntu acamo, ni naho hambere abanza gutura mu gihe cy'amezi icyenda gishobora kurenga cyangwa se kugabanuka ,muri icyi kiciro Allah amutegurira amafunguro akeneye ikanamutuza ahamukwiye hatekanye. Ibi biri mubushobozi bwa Allah n'ubumenyi bwe bwuzuye, icyo twamenya ni uko icyi cyiciro ntabwo umuntu abazwa icyo yakozemo kuko aba ataratangira kubarurirwa no kubazwa. Impamvu nyamukuru iri aha : ni Ukuzurizwa bimwe mu bice n'ingingo by'umubiri biba bitaruzura. Kumushyiramo roho maze nyuma yaho akagera ku isi amaze kuzura neza mu buryo bugaragara ku mubiri n'ubutagaragara nka roho
ICYICIRO CYA KABIRI
Ageze ku isi : Ni inzu yagutse kandi igihe cyo kuyituraho ni kirekire kuruta igihe umuntu amara munda ya nyina Allah akaba yarateguriye buri wese muri ubu buzima bwo ku isi ibyo azakenera byose maze amuha ubwenge, amatwi yo kumvisha, hamwe n'amaso yo kurebesha, arangije amwoherereza Intumwa ,imuhanurira ibitabo bimuyobora, imutegeka kumvira Allah imubuza kumukosereza maze imusezeranya ko naramuka yumviye Allah azagororerwa ijuru ,kandi isezeranya uzigomeka agakora ibyaha ko azinjira mu muriro utazima. Impamvu zo kubaho k'umuntu muri iki cyiciro ni ebyiri : Kwemera Allah by'ukuri kandi byuzuye Gukora ibikorwa byiza bimushimisha byo mpamvu yo kwinjira mu ijuru, maze umuntu akava muri icyo cyiciro cy'ubuzima ajya mu kindi gikurikira.
ICYICIRO CYA GATATU :
Ubuzima bwo mu mva : Niho hantu ha mbere buri wese anyura mbere y'ubuzima bwo kuzuka, iyo umuntu apfuye aguma mu mva ye kugeza igihe n'ibindi biremwa byose bizagerwaho n'urupfu, maze igihe cy'ibarura kigatangira. Iyo ushishoje neza usanga ubwo buzima ari burebure kuruta ubw'isi, akababaro n'ibyishimo by'ubwo buzima biruta ibyo ku isi bitewe n'ibikorwa bya buri wese, imva ishobora kuba ubusitani mu busitani bwo mu ijuru cyangwa se bikaba urwobo mu byobo byo mu muriro,mu mva niho hatangirira ibihembo cyangwa ibihano maze umuntu akavanwamo yinjizwa aho azaba ubuziraherezo yaba ari mu ijuru cyangwa se mu muriro.
ICYICIRO CYA KANE :
Ubuzima bwo ku munsi w'imperuka : ni umunsi w'imibereho itagira iherezo ,n'umunsi w'ibyishimo ku bemeramana bazahabwa ibyo bifuza, bityo uzatunganya akanashyira mu bikorwa ibyo Allah akunda mu kwemera,gukora ibyiza no kurangwa n'imico iboneye , uwo Allah nawe ku munsi w'imperuka azamugororera ibyo akunda kandi yishimiye mu byo amaso ye atigeze abona hano ku isi n'amatwi ye atigeze yumva n'ibyo atatekerezaga. Ariko mu gihe atazizera ngo yemere Allah ntanarangwe n'ibikorwa byiza, uwo azahanishwa umuriro azabamo iteka ryose.
UKUZURA KW'INGABIRE Z'UMUTIMA
Allah yaremye umuntu mu ishusho nziza kandi atunganya ingingo n'ibice bigize umubiri we arabyuzuza, arangije amurutisha ibindi biremwa .
-
Gutungana kw'amaso ni ukureba
-
Gutungana kw'amatwi ni ukumva
-
Gutungana kw' ururimi ni ukuvuga
-
Mu gihe rero bimwe muri ibi bice by'umubiri bituzuye, haboneka ububabare n'agahinda k'utabifite cyangwa se utabyujuje.
Bityo Allah yagize kumumenya no kumusobanukirwa impamvu zo kuzura no gutungana k' umutima, ibyishimo byawo, uburyohe bwawo, gutuza kwawo , kumukunda, kumuganiriza , kumugirira ubwuzu ,no gukora ibimushimishije. Mu gihe rero umutima ubuze ibyo byose uhura n'ingorane n'ibihano ku maso yabuze urumuri, amatwi yabuze ukumva. Umutima utunganye ,ushishoza umenya ukuri nk'uko amaso abona izuba.
ISI N'UMUNSI W'IMPERUKA
Buri kintu cyose Allah yagishyiriyeho umutako wacyo n' intego, iyo witegereje usanga ibimera nabyo bifite umutako wabyo, ariwo amashami n'indabo bituma ibyo bimera bigaragara neza,ariko ikigamijwe muri ibi byose ni imbuto zera kuri bya bimera. Iyo witegereje na none usanga imyambaro ifite imitako, ariko ikigamijwe ku myambaro ni uguhisha ubwambure, bityo rero n'isi ifite imitako kandi n'ibiyiriho byose ni umutako, ariko ikigamijwe ni ukwemera Allah umwe rukumbi no gukora ibikorwa byiza. Isi ni umutako ariko intego ni ugutegura ubuzima bwo ku munsi w'imperuka, kandi uwo ariwe wese wakwibagirwa intego n'ikigamijwe atwarwa n'imitako,niyo mpamvu Intumwa za Allah n' abazemeye bakanazikurikiza bibandaga cyane bakanashishikazwa no kugera ku ntego ,ariko iyo urebye abandi batuye isi, usanga bashyira imbere cyane imitako y'isi,ibibarangaza n'ibishuko byayo,nyamara Allah yadutegetse gushaka gusa ibyo dukenera kuri iyi isi tutarengereye imbago ze tukanakora twitegurira ubuzima bwa nyuma hakurikijwe ubushobozi dufite.
Mu gihe rero duhuriweho n'imitako hamwe n'intego ariyo kugaragira Allah no kwirinda, kumubangikanya ,kumwumvira no kumvira Intumwa Ye, guharanira inzira Ye, gusakaza idini ye no gukora ibyo Allah Akunze, icyo gihe dusabwa gushyira imbere ibyo Allah akunze aribyo kumugaragira wenyine ntacyo tumubangikanya nawe.
Allah yaravuze ati :
IBIRI KU ISI TWABIGIZE UMUTAKO WAYO, KUGIRANGO TUBAGERAGEZE TUREBE ABARUSHA ABANDI IBIKORWA BYIZA
Qor'an 18 : 7 Na none Allah ati :
MUMENYEKO UBUZIMA BW'ISI ARI IBISHUKO N'IBIRANGAZA, N' IMITAKO NO KWIRATA MURUSHANWA MU KUGWIZA IMITUNGO N'URUBYARO..
Qor'an 57 :20-21
Allah ati :
VUGA UTI : NIBA ABABYEYI BANYU, URUBYARO RWANYU, ABAVANDIMWE BANYU,ABO MWASHAKANYE , IMIRYANGO YANYU,IMITUNGO YANYU MWASHATSE, IBICURUZWA MUTINYA KO BIHOMBA N'AMAZU MWISHIMIYE, NIBA IBYO BYOSE MUBIKUNZE CYANE KURUTA ALLAH, N'INTUMWA YE NO GUHARANIRA INZIRA YA ALLAH,NIMWITEGURE INGARUKA Z'ISEZERANO RYA ALLAH(IGIHANO) KUKO ALLAH NTAYOBORA INKOZI Z'IBIBI
Qor'an 9 :24
AGACIRO K'ISI UKAGERERANYIJE N'UBUZIMA BW'IMPERUKA
Allah n'Intumwa Ye bagaragaza agaciro k'isi ukagereranyije n' ak' ubuzima bw'imperuka.
-
AGACIRO K'ISI UBWAYO :
Allah yaravuze ati :
UBU BUZIMA BWO KU ISI NTACYO BURICYO USIBYE IBISHUKO N'IBIRANGAZA,AHUBWO UBUZIMA BWO MU IJURU NI BWO BUZIMA BWIZA BUHORAHO, IYO BAZA KUBIMENYA .
Qor ‘an 29 :64
-
AGACIRO K'ISI KU BIJYANYE N' IGIHE IZAMARA :
Allah aravuga ati :
YEMWE ABEMEYE ! NI KUKI IYO MUBWIWE KUJYA GUHARANIRA INZIRA YA ALLAH MWIREMEREZA KU ISI ? ESE MWANYUZWE N'UBUZIMA BW'ISI KURUTA UBW'UMUNSI WA NYUMA ?MUMENYEKO IMITAKO Y'UBUZIMA BW'ISI ARI IY'IGIHE GITO UGERERANYIJE N' IY'UMUNSI WA NYUMA .
Qor'an 9 :38
-
AGACIRO K'ISI KU MUNZANI : Intumwa yabitugaragarije mu mvugo ye aho agira ati : IYO ISI IZA KUGIRA UBUREMERE NK'UBW'IBABA RY'UMUBU,NTABWO UMUHAKANYI NTABWO YARI GUHABWA INTAMA Y'AMAZI .Yakiriwe na Tirmidhiy
Agaciro k'isi ukagereranyije n'ibipimo bifatika: Intumwa Muhamadi( Allah amuhe amahoro n'imigisha) yaravuze ati : NDAHIYE KU IZINA RYA ALLAH, KO NTACYO ISI INGANA NACYO UYIGERERANYIJE N'UBUZIMA BW'IMPERUKA URETSE NK'AMAZI AZAMUKA KU RUTOKI WAKOJEJE MU NYANJA MUZAREBE UKO ANGANA ? .Yakiriwe na Muslim
-
Agaciro k'isi ukagereranyije n'ubuso bw'ahantu .
Intumwa Muhamadi (Allah amuhe amahoro n'imigisha) yaravuze iti : UMWANYA W'AHO WARAMBIKA INKONI MU IJURU,HARUTA ISI N'IBIYIRIMO .Yakiriwe na Bukhari
-
Agaciro k'isi ukagereranyije n'umutungo
INTUMWA MUHAMAD (Allah amuhe amahoro n'imigisha) YANYUZE KU NTUMBI Y'IHENE IFITE INENGE Y'UGUTWI GUTO, MAZE IFATA UKO GUTWI IRABAZA ITI : ESE NI NDE WAYIGURA KU IDIRIHAMU RIMWE GUSA ? BARASUBIZA BATI : NTACYO YATUMARIRA NTA N'ICYO TWAYIKORESHA . INTUMWA ITI : MURIFUZA KO YABA IYANYU ?BARAVUGA BATI : TURAHIYE KO N'IYO IZA KUBA NZIMA TUTAYITWARA KUKO YARI KUBA IGIFITE INENGE YO KUGIRA UGUTWI GUTO, ESE TWAYIFATA KANDI ARI INTUMBI ?INTUMWA ITI :NDAHIYE KU IZINA RYA ALLAH KO ISI ISUZUGURITSE IMBERE YA ALLAH KURUSHA UKO IYI NTUMBI ISUZUGURITSE KURI MWE . Yakiriwe na Muslim


text:
ISOMO RYA MBERE
Isomo ryo mu gitabo cy’Imigani (Imig 3, 27-34)
Mwana wanjye, 27ntukirengagize kugirira neza ubikeneye kandi ubishoboye. 28Niba ufite icyo agusaba, ntukamubwire ngo « Genda uzagaruke ejo ni ho nzaguha. » 29Ntukagambanire mugenzi wawe kandi ari we mwabanaga akwizeye. 30Ntihazagire uwo mutongana nta mpamvu, mu gihe nta kibi yagukoreye. 31Ntuzifuze kumera nk’umunyarugomo cyangwa ngo ukurikire imwe mu nzira ze, 32kuko Uhoraho yanga abagome, agakunda ab’indakemwa. 33Uhoraho avuma inzu y’umugome, ariko agaha umugisha aho intungane zituye. 34Asuzugura abapfayongo, agatonesha abicisha bugufi.
ZABURI (Zab 15 (14), 1a.2, 3bc-4ab, 4d-5)
Inyik/ Uhoraho, intungane izatura mu nzu yawe.
Uhoraho, ni nde ukwiye kwinjira mu Ngoro yawe ?
Ni umuntu utajorwa mu mibereho ye, agakurikiza ubutabera,
kandi akavugisha ukuri k’umutima we.
Ni utagirira abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Nta bwo yivuguruza !
Iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese, azahora ari indatsimburwa.
IBANGONDIRIMBO RIBANZIRIZA IVANJILI (Mt 5, 16)
Alleluya Alleluya.
Urumuri rwanyu niruboneshereze abantu,
kugira ngo barebe ibyiza mukora,
bakurizeho gusingiza So uri mu ijuru.
Alleluya.
IVANJILI
+ Luka (Lk 8, 16-18)
Muri icyo gihe, imbaga ikaba ikoraniye iruhande rwa Yezu, abacira uyu mugani ati 16“Nta muntu ucana itara ngo arishyire mu nsi y’ikibindi, cyangwa mu nsi y’urutara, ahubwo arishyira ku gitereko agira ngo rimurikire abinjira bose. 17Koko rero nta cyahishwe kitazahishurwa, nta n’ibanga rizahera ritamenyekanye. 18Mwitondere rero uburyo mwumva aya magambo. Kuko ufite byinshi ari we uzongererwa ; naho udafite, n’icyo yibwiraga ko afite bazakimwaka.”


text:
Nyamasheke:Abana bata ishuri bakurikiye ubugari bahabwa n’abarobyi
Ababyeyi bo mu Murenge wa Kagano mu Karere ka Nyamasheke, bavuga ko bahangayikishijwe n’abana babo bata ishuri bakurikiye ibiribwa bahabwa n’abarobyi bo muri aka gace.
Ubusanzwe abarobyi batekera bakanarira hafi y’aho bakorera, bamwe mu bana bo mu miryango itishoboye bakaba babayoboka bakabafasha imirimo na bo bakabagaburira.
Iyo ugeze ku mwaro w’Ikiyaga cya Kivu ahazwi nko ku Murwa, uhasanga abana benshi bari gusangira n’abarobyi ubugari n’isambaza nka kimwe mu biribwa bihiganje.
Aba bana bavuga ko impamvu bata ishuri ari ubukene butuma baza gushaka ibyo kurya bahabwa babanje gufasha abarobyi gutwara isambaza.
Niyonkuru Jean Baptiste, umwe mu bana twahasanze wiga mu mwaka wa gatatu w’amashuri abanza yagize ati “Nari nagiye mu murima mpita nza hano ku Kivu kurya ku bugari, urumva sinajya ku ishuri kandi mfite inzara.”
Munezero Aimé yavuze ko yari yaje gushaka akazi kugira ngo abashe kubona ibikoresho by’ibanze akeneye.
Ati “Ubu njye mba naje gushakisha akazi nkikorera indagara hano bakampemba, nkigurira isabune.Haba harimo n’abaje kurya ubugari, nk’aba bose ubona hano.”
Bamwe mu babyeyi bo muri aka gace bavuga ko bahangayikishijwe n’ejo hazaza h’aba bana bareka ishuri bakaza kwirirwa ku Kivu.
Nyirabimenyimana Adeline ati “ Aba bana benshi baba ari imfubyi cyangwa abakene wenda badashobora kubona n’ikayi bajyana kwiga, bakaza kwisabira abashyana (abarobyi) ubugari. Twishimira ko aba bana bakwiga, batagiye ku ishuri urumva kiba ari ikibazo kidukomereye kuko bavamo ibisambo cyangwa indara.Ubuyobozi bwari bukwiriye kuza kubashaka.”
Siborurema Jean yunzemo ati “ Baba baje kurya ku bugari ariko nkatwe b’ababyeyi ntabwo tubyishimira kuko burabararura bakirirwa hano bazerera ndetse baroba.”
Kamali Aimé Fabien, Umuyobozi w’akarere ka Nyamasheke, avuga ko abana bose babakuye mu Kivu ariko ngo biramutse byongeye kuba cyaba ari ikibazo bagiye gukurikirana bakagifatira ingamba.
Ati “Kugeza ubu abana bose twabakuye ku Kivu, n’umuntu tubasanganye turamuhana. Biramutse byabayeho rero cyaba ari ikibazo gikomeye.Ubwo natwe turajya gukurikirana nk’uko wagiyeyo ukabibona, duhite dufata ingamba zihamye kandi zatuma abana b’abanyarwanda babaho mu buryo bukwiriye.”
Mu karere ka Nyamasheke abana 5181 mu bihembwe bibiri by’uyu mwaka wa 2016 bataye ishuri benshi muri bo ubasanga ku kiyaga cya Kivu no mu mirima y’icyayi.
Abangana na 3801 ni abo mu mashuri abanza mu gihe 1380 ari abo mu yisumbuye nk’uko bitangazwa n’ubuyobozi bushinzwe uburezi mu Karere ka Nyamasheke.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Burya umugore utahagurutse ngo akore, umuryango we ntushobora kwikura mu bukene
Umugore ni mutima w’urugo. Umutima ufite ikibazo utuma umubiri wose ugira ikibazo gikomeye. Umutima niwo moteri y’umubiri wose, umugore iyo agize ikibazo urugo rwose rurahungabana, izi mpanuro kimwe n’izindi nyinshi nizo abagore bihurije muri Cooperative Indacyemwa ihuriyemo abagore bo mu murenge wa Rugendabari akarere ka Muhanga bagarukagaho ubwo bari basuwe n’ubuyobozi bw’akarere ka Muhanga bahereremo.
Bamwe muri aba bagore kandi batanze ubuhamya ukuntu mbere yo kwihuriza hamwe bategerezaga abagabo ku kantu kose ariko ubu bikaba byarahindutse mu rwego rushimishije. Umwe muri bo yagize ati: “Mbere yo kujya muri iyi cooperative nategerezaga umugabo ko angurira akantu kose, guhera ku munyu, ikibiriti, igitenge,… nari meze nkuhumirije, ariko guhura na bagenzi banjye byamfashije guhumuka amaso, no kumenya ibyiza byo gukora nk’umugore. Burya umugore utahagurutse ngo atange umusanzu we mu iterambere ry’urugo, umuryango we ntushobora kwikura mu bucyene.” Undi yagize ati: “ Twaryamaga ku bijagari tukiyorosa imisambi! Ubu turyama kuri Matera tukiyorosa ikiringiti cyiza.” Aba bagore bakaba barasanze by’umwihariko kudakora k’umugore ari indwara mbi cyane itera ubukene bw’akarande mu muryango aho bahisemo kwibumbira muri Cooperative bise Indacyemwa akaba ari Cooperative yibanda ku buhinzi bw’umwuga ikorera muri uyu murenge.
Mu ijambo Beatrice Uwamariya umuyobozi w’akarere ka Muhanga yabagejejeho yagarutse ku kamaro k’umugore mu iterambere ry’urugo aho yanabahamagariye kwihatira cyane kwibumbira mu matsinda mato mato y’abagore arimo n’utugoroba tw’ababyeyi, agira ati: “Tugomba guha imbaraga umugoroba w’ababyeyi. […] Mu mugoroba w’ababyeyi habamo amabanga menshi ababyeyi barerera urwanda basangirira hamwe. Niba hari ufite intege nkeya mu kintu yigira kuri bagenzi be, haba hari amakimbirane mu muryango w’umwe bigakemuka mu nzira za vuba.
Akarere ka Muhanga akaba ari kamwe mu turere twashyize mu bikorwa iyubahirizwa ry’umugoroba w’ababyeyi ku ikubitiro aho umuyobozi wako yemeza ko iyi gahunda yafashije cyane mu icyemuka rya byinshi mu bibazo byagaragaraga mu muryango birimo indyo ituzuye, ubusinzi n’ubusambo, ubunebwe n’amakimbirane yahato na hato n’ibindi.


text:
Uyu mugabo w’abana batanu, ni umwe mu batangaza benshi bitewe n’imibereho n’uburyo umwuga wo gucuranga umutunze kandi atabona.
Avuga ko hari ubwo ku munsi abona amafaranga agera ku bihumbi 20 iyo yahiriwe bityo ibyo akora akaba abifata nk’akazi kamutunze.
Mu gihe cy’ibiruhuko by’abanyeshuri aririmbana n’abana be babiri bari munsi y’imyaka 10 y’amavuko, bikaba biri mu bituma abantu bamugirira impuhwe.
Ngirabagenga yatangarije IGIHE ko gucuranga umuduri abimazemo imyaka igera kuri 25. Kuririmba indirimbo imwe akoresheje umuduri yishyurwa amafaranga 500 akanashimangira ko hari n’abajya bayarenza bitewe n’ubushobozi bwabo cyangwa biturutse ku buryo yabashimishije.
Yagize ati “ Uyu mwuga urantunze, ni wo umfasha kwishyura inzu, amafaranga y’amashuri y’abana n’ibikoresho byabo n’ibindi birimo ibyo kurya no kubavuza.”
Avuga kandi ko yahisemo kwiga gucuranga umuduri mu rwego rwo kwirinda ko yajya asabiriza kimwe na bamwe mu bafite ubumuga butandukanye.
Yagize ati “ Nize gucurangisha umuduri kugira ngo mbashe kwitunga kuko nakuze mpabwa akato cyane, nyuma yo kubimenya abantu bagendaga bantumira ngo mbacurangire, ku buryo naje no kubikuramo inzu y’ibyumba bitanu ndanarongora, uretse ko nyine umugore yaje kunta anantwara abana batatu twari tumaze kubyarana."
Nyuma y’aho yahise arongora umugore wa kabiri na we waje kwitaba Imana bamaze kubyarana abana batatu maze ahitamo kujya mu Mujyi wa Kigali kuba ari ho ashakishiriza imibereho.
Ati “ Nyina w’aba bana na we amaze gupfa, nagize amahirwe abagiraneza bari baramaze kumenya batangiye kujya bantumira ngo nze mbacurangire i Kigali noneho maze kuhagera ubuzima barushjeho kuba bwiza, bituma nimukana n’abana.”
Ngirabagenga yemeza ko amaze kugera i Kigali uyu mwuga we wamufashije cyane kuko yaje kuwukuramo ikibanza cy’ibihumbi 700 by’amafaranga y’u Rwanda yaguze i Karuruma mu Murenge wa Jabana mu Karere ka Gasabo.
Gusa atangaza ko zimwe mu ngorane ahura na zo zirimo kuba hari igihe acurangira abantu bakagenda batamwishyuye kubera ko aba atababona cyangwa agafatwa n’inzego z’umutekano zimushinja guteza akajagari mu Mujyi wa Kigali, bitewe n’uko iyo atangiye gucuranga ashungerwa n’abantu benshi.
Ngirabagenga yasoje avuga ko ababazwa cyane n’uko hari Abanyarwanda bamufata nk’imburamukoro kandi umwuga akora umutunze; umufasha kwihesha agaciro umurinda gusabiriza nka bamwe muri bagenzi be bafite ubumuga.


text:
Menya gutandukanya HTTP na HTTPS ndetse n’ imikorere yabyo
HTTPS mu magambo arambuye bivuga "Hyper Text Transfer Protocol Secure" Naho HTTP mu magambo arambuye bikavuga "Hyper Text Transfer Protocol". Usanga byombi byenda (...)
Tumenye ZIP, ibyiza byayo n’ imikorere y’ ibibitswe murubwo buryo
Zip ni file ishobora kubika izindi files nyinshi zegeranyijwe kugirango byoroshye uburyo bwo kuzibika binafashe mu kubungabunga umutekano w’ ibibitswe murubwo buryo. (...)
Bookmark : Sobanukirwa icyo aricyo n’ uburyo ikoreshwa
Uburyo bwa Bookmark bukoreshwa iyo umuntu ashaka kubika inzira ya bugufi imufasha kuba yagera ku rubuga rwa internet runaka. Ubu buryo bufasha mu kubika title, URL, (...)
Sobanukirwa na File Extensions (ubwoko bw’ ibifungurwa na mudasobwa)
File extensions nizo zifashishwa na computer mu kumenya ubwoko b’ ibintu(information) bitandukanye byabitswe. Urugero : Kugirango mudabwa ifungure ifoto nuko iba (...)
Sobanukirwa porogaramu za mudasobwa zitwa OpenSource
Porogaramu za mudasobwa zo mu buryo bwa Open Source zigira umwihariko wo gutanga uburyo abantu bari kuzikoresha bashobora kureberamo codes zizikoze ndetse ubwabo (...)
Sobanukirwa imikorere ya ’Firewall’ mukurinda umutekano wa mudasobwa
Firewall : umuntu yayita uruzitiro cyangwa urukuta rukumira virus n’izindi porogaramu za rutwitsi zishaka kuva ku muyoboro rusange ngo zitwike ibikubiye mu muyoboro (...)
Sobanukirwa akamaro k’ ibice byose bigaragara kuri mudasobwa
Niba ufite mudasobwa nini yo mubwoko bwa Desktop, niwitegereza kubice byayo by’ inyuma uzahabona imyanya myinshi yo gucomekwamo ibintu bitandukanye. Ibi bizagenda (...)
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- The causes of Heating Issues to android smartphones and How to Avoid them
- Kudownloadinga biragutindira ? Bicyemure ukoresha izi porogaramu zituma binyaruka
- Menya itandukaniro hagati ya CD-R, CD-RW, DVD-R, DVD+R, na DVD-RW
- Useful Keyboard Shortcuts for Windows Computers
- What’s the Best Way to Back Up My Computer ?
- Ushobora kubona nimero za telefone ushaka kuri internet bitakugoye
- Guhora ucometse mudasobwa ku mashanyarazi haricyo bitwaye ?


text:
Gushaka ubwami bw’Imana no gukiranuka kwayo (Igice cya 3) Safari Vincent
Impamvu 4: Kwiganyira kutwibagiza urukundo rw’Imana
Kumurongo wa 30-32, Yesu yavuze ko ibyo duharanira, twirirwa dushaka bikatubuza ibitotsi, bigatuma tubura amahoro ngo nibyo abapagani batazi Imana birirwa bashakisha.
Nyamara ngo Imana iziko natwe tubikwiriye. Imana iziko natwe dukeneye kurya, kwambara, kunywa, gusa neza, kuberwa, kubona akazi keza, gukundwa by’ukuri, kugira ubuzima buzira indwara, kugira umufasha (umugore, cyangwa umugabo) mwiza wubaha Imana, kubyara, gushyira abana mu mashuri meza bagakura neza n’ibindi n’ibindi. Ooooh mbega ibintu byiza cyane. Burya se Imana izi ko ibyo byose natwe tubikeneye ? Yego irabizi ndetse cyane.
Ibintu biraza bigashira, ntibikatwibagize urukundo rw’Imana cyangwa ngo biduteranye nayo. Imana yo ihoraho ibihe byose kandi ni Isoko ya byose, mu gihe cyayo irakora, igakora ibintu byiza kandi biramba.
Impamvu 5: Kwiganyira biduhuma amaso ngo tutareba ibyiza Imana iduha uyu munsi. Umukozi w’Imana witwa Joyce Meyer atanga ikiganiro cyitwa : « Enjoying everyday life » bisobanura « Kunezerwa ubuzima bwa buri munsi ».
Akangurira abantu kwishima buri munsi nk’uko Ijambo ry’Imana ribitubwira.
Gahunda y’umwanzi Satani ni ukutubuza kureba imigisha Imana iduha uyu munsi, tugahora tubabajwe n’ibyashize cyangwa ibizaza tutanazi n’ibyabyo.
Umurongo wa 34 muri kiriya gice utubwira ko ab’ejo baziganyira iby’ejo. Yesu yashatse kutubwira ko turi ab’uyu munsi, ko ejo ari ah’Imana ari nayo ihagena. Niba Imana ishimye ko ejo tuhagera, tuyihe uburenganzira bwo kutumenyera uburyo tuzabaho.
Mu gihe tugitegere ejo tudafitiye ububasha, reka twishimire byibuze imigisha Imana iduhaye uyu munsi tuyinezererwe. Kubabazwa n’ibyejo tutazi ko tuzahagera n’ugusa n’umwana muto w’imyaka itanu Papa we asanga muri salon yitangiriye itama, Papa we yamubaza ikimubabaje akamubwira ko ahangayikishijwe no kwibaza niba bazakubona ibyo kurya bya nijoro cyangwa niba azabona amafaranga y’ishuri.
Ibyo bintu Papa biramutangaza cyane bikanamubabaza kuko izo ari inshingano ze atari iz’umwana. Umwana aba yihaye akazi katamureba na gato. Ni nako bigenda kuri Papa wacu wo mw’ijuru iyo dutangiye guhangayikishwa n’ibitaraba.
Ev. Safari Vincent


text:
Bageze mu nzu basangamo umwana hamwe na nyina Mariya, barapfukama baramuramya. Maze bahambura imitwaro yabo, bamutura amaturo y’ izahabu n’ icyome n’ ishangi” (Matayo 2:11)
Twese tuzi ko Yesu yavukiye mu kiraro cy’inka , nyamara mugihe cye hoteli zariho! ariko igitangaje ni uko abanyabwenge bahamusanze bazanye amaturo!
Hari abami bibera mu biraro (mu buzima busuzuguritse) ariko kuba uri mu bibazo ntibikuraho icyo Imana yakuvuzeho kandi umugisha wawe ntuzayobera kubatuye aheza kukurusha kuko si uwabo.
Twese tuzi ubuzima bwo mu kiraro; nta mwuka mwiza uhari, nta mashuka n’uburiri bwiza bihari, ntaho kumanika imyenda,.....ariko Yesu yarahavukiye, kugira ngo nawe ukomeretswa na kavukire yawe, umenye ko bitakubuza kuba Umwami( kazi).
Menyako ibibazo byakubayeho bidakuraho icyo uwakuremye yakuremanye. Ikibazo ni ukujarajara,ngo urashaka aheza wabonera umugisha,kandi naho uri wahagusanga!
Uwamenya ishuri ryigaho abazaba Abayobozi twese twajyanayo abana bacu, ariko kuko ubutware bwose buva ku Mana Ukuyobora uyumunsi mu kazi, Mu itorero,.... abamubonye akura ubabajije kenshi bakubwira ko batigeze bamutekereza na rimwe bumva bitanashoboka ko yaba ukomeye. Ashobora kuba yariberaga mu buzima bukomeye ibihe byinshi, yarize nabi nta minerval,.....ariko icyo uzaba ntaho kijya. Usanze umuntu ari mu kiraro (ibigeragezo) ukamubwira ngo humura uzaba umwami (uzagira imigisha) yakubwira ngo iyo mba nari mbonye ibiryo ibindi winshuka.
Dawidi yaravuze ngo: " mba narihebye iyo ntizera ko nzabonera ukugira neza mu isi y’ababaho" (Zaburi 27:13-14) . Hari ibyari gutuma yiheba,ariko ibyo yizeye bituma akomera.
Yesu yaravuze ngo: “Ubwami ntibuzaza bwerekanwa ngo buri hariya ahubwo buri mu mitima yacu”. Kuba ufite Yesu biguhindura ukomeye,ibindi ni inyongera. Tuboneka nk’abakene ariko dutungishije benshi.
Imana yarindiye Yesu mu kiraro ntiyicwe n’imbeho n’umusonga, n’ umwanda waho nta bikoresho byibanze bihari, niba ariyo wizera ikiraro urimo uzakivamo nta mase akunukaho,kuko iyo Imana yavuze ngo baho ubaho, itanze amahoro nta watera amahane.
Imana yahase abanyabwenge bava ku mpera y’isi bazana zahabu nawe shikama aho uri,umugisha uzahagusanga kuko ni uwawe mu bibazo uzahasubirizwa ubyibagirwe,
Yesu avuga ko abaretse byose bakamukurikira bazabishumbushwa, akomeza avuga ngo nimwe mwihangananye nanjye mu byo nageragejwe byose nanjye mbabikiye ubwami.
Uri uwo Imana ikwita, kurusha uko uri Uwo abantu bakeka ko uriwe.
Pastorviva.pcm@gmail.com POWER OF CHANGE MINISTRIES®


text:
. Umugore wo muri Nigeria yizihije isabukuru y’umukobwa we w’inkumi amushyira mu ibase aramwuhagira ndetse amugaburira muri bibero
. Umugore yakoreye umukobwa we w’inkumi agashya, amukorera ibitamenyerewe ku munsi we w’amavuko!
Nk’uko bisanzwe bimenyerewe haba mu Rwanda no hanze yarwo, abantu batari bake bizihiza umunsi [itariki n’ukwezi baba baravukiyeho] w’amavuko yabo, aho usanga iyo bitateguwe na nyiri ubwite, bikorwa n’inshuti ze mu buryo butunguranye [Surprise], bagatungura uwujuje imyaka runaka bamuririmbira uturirimbo tugendanye no kwizihiza uwo munsi w’amavuko akeshi bakanamumenaho amazi, mbese ugasanga ibintu byabaye umunezero gusa.
Ifoto ikomeje kubica bigacika rero hirya no hino ku mbuga nkoranyambaga, igaragaza umukobwa w’inkumi wizihije isabukuru y’amavuko ye, maze mama we umubyara amukorera ibintu bidasanzwe, ubwo yamushyize mu ibase akamukarabya nk’ukarabya umwana w’agahinja, anamugaburira akoresheje Bebelo mu rwego rwo kwiyibutsa no kumwibutsa ubuto [ubuhinja] bwe, bibukiranya ibyo yamukoreraga akivuka.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye